
**G U V E R N U L R O M Â N I E I**



**ORDONANȚĂ**

**pentru modificarea și completarea unor acte normative din domeniul transportului feroviar**

Având în vedere faptul că în cadrul ciclului financiar 2021-2027 al Uniunii Europene sunt alocate fonduri nerambursabile importante destinate autorităților administrației publice locale în vederea implementării unor servicii publice de transport feroviar al călătorilor în zonele metropolitane,

Luând în considerare riscul ca aceste fonduri europene nerambursabile să nu poată fi accesate de autoritățile administrației publice locale din România în cazul în care nu se întreprind cu celeritate măsuri ca legislația națională să permită autorităților administrației publice locale implementarea unor servicii publice de transport feroviar al călătorilor în zonele metropolitane,

Întrucât constituirea zonelor metropolitane contribuie la dezvoltarea infrastructurii de transport în scopul creșterii mobilității durabile, iar pentru asigurarea cadrului legislativ privind înființarea și funcționarea zonelor metropolitane a fost adoptatăLegea nr. 246/2022 privind zonele metropolitane, precum și pentru modificarea și completarea unor acte normative, completată ulterior de Ordonanța de urgență a Guvernului nr. 183/2022 privind stabilirea unor măsuri pentru finanțarea unor proiecte de regenerare urbană, precum și de Legea nr. 155/2023 privind mobilitatea urbană durabilă,

Având în vedere faptul că strategiile de dezvoltare în domeniul feroviar prevăd sprijinirea unor servicii de transport intermodal moderne și introducerea unor servicii publice de transport feroviar de marfă, în scopul asigurării creșterii cotei modale a transportului pe calea ferată,

Ținând cont de faptul că pentru asigurarea unui cadru legislativ coerent și consolidat, este nevoie ca prevederile legale care privesc regulile de aplicare și actualizare a tarifelor în transportul feroviar public de călători, care face obiectul obligației de serviciu public, să fie conținute într-un singur act normativ,

Luând în considerare că serviciile de transport feroviar de călători se îndreaptă către un sistem de organizare bazat pe licitarea contractelor de servicii publice și serviciile de transport de călători pe calea ferată se efectuează de mai mulți operatori licențiați,

Ținând cont de necesitatea urgentă a adoptării unor măsuri de sprijin pentru asigurarea cadrului legislativ privind înființarea și funcționarea zonelor metropolitane prin introducerea unor măsuri prin care să se reglementeze transportul public de călători și organizarea proiectelor de investiții în infrastructurile feroviare de interes local, național și transfrontalier,

Deoarece Centrul Național de Calificare și Instruire Feroviară - CENAFER trebuie să se concentreze, în activitățile sale, asupra procesului de formare și instruire a personalului implicat în siguranța feroviară, iar Muzeul Căilor Ferate, înființat prin ordinul de serviciu al Direcției Generale C.F.R. nr. 123682 din 14 august 1937 pentru Înființarea unui muzeu de cale ferată, publicat în “Foaia Oficială a CFR” nr. 973 din 16 septembrie 1937, deschis la 10 iunie 1939 în prezența MSR Carol al II-lea, distrus în timpul bombardamentelor din 4 aprilie 1944 și redeschis la adresa din Calea Griviței, nr. 193 B, lângă Gara de Nord, în perioada 30 aprilie 1953 - 1966 și apoi la 10 iunie 1969 - prezent, în Casa Tehnicii Căilor Ferate, cunoscută ulterior și sub denumirea de Centrul de Perfecționare a Lucrătorilor de Transporturi și Telecomunicații, respectiv a Muzeului Căilor Ferate Române ca parte a Direcției Muzeistice și Documentare Feroviară componentă în cadrul organigramei Centrului Național de Calificare și Instruire Feroviară – CENAFER aprobată prin Ordinul Ministrului Transporturilor și Infrastructurii nr. 623 din 18 martie 2019 rezultată în baza Hotărârii Guvernului nr. 1399/2009 de modificare a Hotărârii Guvernului nr. 1663/2004 privind organizarea și funcționarea Centrului Național de Calificare și Instruire Feroviară – CENAFER are nevoie de o structură de organizare independentă pentru salvarea și punerea în valoare a patrimoniului mobil și imobil cultural și industrial feroviar,

Întrucât primul director general al Direcțiunii Princiare CFR a fost generalul de brigadă, academicianul inginer Ștefan Fălcoianu, personalitate cu realizări deosebite privind, intre altele, elaborarea, împreună cu Gheorghe Duca și Constantin Olănescu, a legii pentru exploatarea căilor ferate ale statului, Legea nr. 810 din 31 martie 1883, înființarea Școlii Superioare de Mișcare din București, calea ferată Buzău-Mărășești, prima linie din România realizată cu forțe proprii de ingineri și tehnicieni români, inaugurată la 31 octombrie 1881, elaborarea legii pentru unificarea tuturor căilor ferate ale statului, Legea nr. 1887 din 28 iunie 1882, prin aplicarea căreia fostele direcții București-Giurgiu, Iași-Ungheni, Ploiești-Predeal devin secții ale Direcțiunii Princiare a CFR, se propune ca numele Muzeului C.F.R. să fie Muzeul de Cale Ferată “ing. Ștefan Fălcoianu”,

Având în vedere faptul că Autoritatea pentru Reformă Feroviară este autoritatea competentă a statului în ceea ce privește asigurarea continuității serviciilor de transport feroviar de călători, inclusiv în perioadele declanșării unor situații de urgență,

Ținând cont de faptul că Autoritatea pentru Reformă Feroviară trebuie să elaboreze și să implementeze proiecte de investiții cu un grad ridicat de complexitate, care vizează achiziția de material rulant destinat eficientizării serviciilor publice de transport feroviar de călători,

Luând în considerare faptul că Autoritatea pentru Reformă Feroviară trebuie să extindă domeniul de aplicare a măsurilor de creșterea a eficienței și atractivității serviciilor de transport feroviar și în domeniul transportului de mărfuri,

Ținând cont de faptul că personalul Autorității pentru Reformă Feroviară cuprinde atât demnitari și funcționari publici, cât și personal contractual, ceea ce excede definiției legale a termenului de salariat,

Având în vedere atribuțiile specifice ale Autorității de Siguranță Feroviară Română – ASFR, exercitate în calitate de autoritate națională de siguranță în conformitate cu prevederile art. 16 alin. (2) din Ordonanța de urgență a Guvernului nr. 73/2019 privind siguranța feroviară, vizează:

– eliberarea unei serii de documente specifice, în principal pentru operatorii de transport feroviar, administratorul/gestionarii de infrastructură feroviară și entitățile responsabile cu întreținerea vehiculelor feroviare, unele cu valabilitate în statele membre ale Uniunii Europene sau statele părți la Acordul privind Spațiul Economic European (SEE), inclusiv permise de mecanic de locomotivă în conformitate cu Directiva 2007/59/CE a Parlamentului European și a Consiliului din 23 octombrie 2007 privind certificarea mecanicilor de locomotivă care conduc locomotive și trenuri în sistemul feroviar comunitar;

– asigurarea respectării condițiilor care trebuie să fie îndeplinite pentru realizarea interoperabilității sistemului feroviar din România, referitoare la proiectarea, construirea, punerea în funcțiune, modernizarea, reînnoirea, exploatarea și întreținerea elementelor acestui sistem, precum și la calificările profesionale și condițiile de sănătate și de siguranță aplicabile personalului care contribuie la exploatarea și întreținerea sa conform Ordonanței de urgență a Guvernului nr. 73/2019 privind siguranța feroviară, aprobată prin Legea nr. 71/2020;

– sprijinirea Agenției Uniunii Europene pentru Căile Ferate în eliberarea, reînnoirea, modificarea sau revocarea certificatelor unice de siguranță pentru operatorii de transport feroviar în conformitate cu Directiva (UE) 2016/798 a Parlamentului European și a Consiliului din 11 mai 2016 privind siguranța feroviară (reformare) și a autorizațiilor de introducere pe piață și de tip a vehiculelor feroviare în conformitate cu Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană (reformare);

– efectuarea activității de supraveghere a entităților din transportul feroviar, inclusiv în cooperare cu autoritățile naționale de siguranță din statele membre UE învecinate, în cazul infrastructurii feroviare transfrontaliere;

– cooperarea, împreună cu organismul de acordare a licențelor din România, cu Consiliul Național de Supraveghere din Domeniul Feroviar în sensul prevederilor Hotărârii Guvernului nr. 108/2020 privind interoperabilitatea sistemului feroviar și a Legii nr. 202/2016 privind integrarea sistemului feroviar din România în spațiul feroviar unic european, cu modificările și completările ulterioare, pentru elaborarea în comun a unui cadru pentru schimbul de informații și pentru cooperare vizând prevenirea efectelor negative asupra concurenței sau a siguranței pe piața feroviară;

Ținând cont de faptul că Autoritatea de Siguranță Feroviară Română – ASFR înființată prin Ordonanța Guvernului nr. 14/2023 privind reorganizarea unor instituții publice din domeniul feroviar în subordinea Ministerului Transporturilor și Infrastructurii, trebuie să își exercite, fără întrerupere, atribuțiile în calitate de autoritate națională de siguranță și cele de autoritate responsabilă cu acordarea licențelor de transport feroviar,

Având în vedere obligația Guvernului de a conduce politica fiscal-bugetară în mod prudent pentru a gestiona resursele și obligațiile bugetare, precum și riscurile fiscale de o manieră care să asigure sustenabilitatea poziției fiscale pe termen mediu și lung, precum și predictibilitatea politicii fiscal-bugetare pe termen mediu, în scopul menținerii stabilității macroeconomice,

Ținând cont de faptul că pentru perioada 2023-2025 se impune o construcție bugetară responsabilă și credibilă, crearea de spațiu fiscal, vital în economii în curs de dezvoltare în condițiile unui cadru internațional și intern dificil,

În temeiul art. 108, alin. (1) și (3) din Constituția României, republicată, și al art. 1 pct. V.4 din Legea nr. 193/2023 privind abilitarea Guvernului de a emite ordonanțe,

Guvernul României adoptă prezenta ordonanță.

**Art. I -** Ordonanța de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române, republicată în Monitorul Oficial, Partea I nr. 834 din 09 septembrie 2004, cu modificările și completările ulterioare, se modifică și se completează după cum urmează:

**1.** La articolul 1, alineatul (10), după litera b2), se introduce o literă nouă, litera b3) și va avea următorul cuprins:

„b3) societăți feroviare cu capital integral de stat - reprezintă administratorul infrastructurii feroviare, operatorii de transport feroviar, precum și filiale acestora, în perioada în care statul este acționar unic;”

**2.** La articolul 1, alineatul (10), litera n) se modifică și va avea următorul cuprins:

„n) operator de transport feroviar public de călători – operator de transport feroviar care îndeplinește obligații de serviciu public în înțelesul prevăzut la art. 2 lit. e) din Regulamentul (CE) nr. 1.370/2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului, cu modificările și completările ulterioare, denumit în continuare Regulamentul (CE) nr. 1.370/2007;

**3.** La articolul 1, alineatul (10), după litera y), se introduc cinci litere noi, litera y1) – y5) și vor avea următorul cuprins:

„y1) subdiviziune administrativ-teritoriale a municipiilor - are înțelesul prevăzut la art. 5, lit. mm) din O.U.G. nr. 57/2019;

y2) consorțiu administrativ - are înțelesul prevăzut la art. 89, alin. 81-82 din O.U.G. nr. 57/2019;

y3) asociere de U.A.T.-uri - are înțelesul prevăzut la art. 89, alin. 8 din O.U.G. nr. 57/2019;

y4) zonă metropolitană - are înțelesul prevăzut la art. 5, lit. qq) din O.U.G. nr. 57/2019;

y5) asociație pentru dezvoltare teritorială integrată - asociație constituită în conformitate cu prevederile Ordonanței Guvernului nr. 26/ 2000 cu privire la asociații și fundații, cu modificările și completările ulterioare, denumită în continuare O.G. nr. 26/2000, recunoscută de Guvernul României ca fiind de utilitate publică, conform prevederilor art. 38 - 45 din O.G. nr. 26/2000, și care vizează îndeplinirea obiectivelor minimale privind:

(i) elaborarea și implementarea de politici și strategii privind diminuarea dezechilibrelor existente în teritoriul vizat prin stimularea dezvoltării echilibrate, recuperarea accelerată a întârzierilor în domeniul economic și social a zonelor mai puțin dezvoltate, precum și preîntâmpinarea producerii de noi dezechilibre,

(ii) inițierea, promovarea și derularea unor proiecte de dezvoltare integrată a teritoriului vizat și de atenuare a discrepanțelor de dezvoltare între localitățile membre ale asociației și celelalte localități de la nivelul județului și al regiunii;”

**4.** La articolul 1, alineatul (10), după litera dd), se introduc trei litere noi, litera ee) - gg) și vor avea următorul cuprins:

„ee) regenerarea urbană - are înțelesul prevăzut la art. 2, lit. a) din Ordonanța de urgență nr. 183/2022 privind stabilirea unor măsuri pentru finanțarea unor proiecte de regenerare urbană, cu modificările și completările ulterioare;

ff) dezvoltarea zonelor rurale – reprezintă o serie de măsuri menite să asigure o dezvoltare autonomă a zonelor rurale ca spațiu de viață, bazate pe:

1. aprofundarea politicii de amenajare în vederea menținerii echilibrelor între numeroasele dinamici care afectează zonele rurale (diversificarea locurilor de munca, schimbări în producțiile agricole, împăduriri, turism, protecția naturii);
2. conservarea și valorificarea resurselor interne ale zonelor rurale pentru a diversifica baza economică și a mobiliza populația și actorii economici;
3. promovarea satelor importante, ca furnizori de servicii pentru împrejurimile lor rurale și ca zone de localizare pentru întreprinderi mici și mijlocii;
4. creșterea accesibilității zonelor rurale;
5. îmbunătățirea condițiilor de viață a locuitorilor zonelor rurale și creșterea atractivității lor pentru toate grupurile de populație, cum ar fi tinerii si pensionarii;

gg) sprijin public total - reprezintă un beneficiu financiar care constă din subvenții de exploatare, facilități de călătorie și subvenții de investiții, acordat direct sau indirect de către autoritatea competentă, din fonduri publice, către operatorii de transport feroviar public, în perioada de valabilitate a contractelor de servicii publice.”

**5.** La articolul 5, după alineatul (17) se introduc patru alineate noi, alineatele (171) - (174) și vor avea următorul cuprins:

„(171) Prețul contractelor de servicii publice atribuite prin proceduri competitive, unde sunt înregistrate cel puțin două oferte concurente, organizate conform prevederilor art. 5 din Regulamentul (CE) nr. 1.370/2007 se stabilește în baza costului cel mai scăzut, în sensul prevăzut la art. 187, alin. (7) din Legea nr. 98/2016 privind achizițiile publice.

(172) Profitul maxim al contractelor de servicii publice atribuite prin proceduri competitive prevăzute la alin. (171), unde este înregistrată o singură ofertă, se stabilește pe baza ratelor swap publicate pe pagina de internet a Consiliului Concurenței, Rețeaua Națională de Ajutor de Stat, valabile la data emiterii deciziei autorității competente din subordinea Ministerului Transporturilor și Infrastructurii privind demararea negocierilor în vederea încheierii contractelor de servicii publice, la care se adaugă 100 de puncte de bază la rata swap relevantă.

(173) Valoarea costurilor eligibile ale contractelor de servicii publice atribuite prin proceduri competitive prevăzute la alin. (171), se actualizează pe baza unei formule de actualizare publicată de Ministerul Transporturilor și Infrastructurii, prin autoritatea competentă din subordine, în documentația de atribuire, cu verificarea evitării compensării în exces sau lipsei de compensare, în conformitate cu prevederile art. 4, alin. (1), lit. (b) din Regulamentul (CE) nr. 1.370/2007.

(174) Modificarea contractelor de servicii publice atribuite prin proceduri competitive prevăzute la alin. (171) se realizează de către Ministerul Transporturilor și Infrastructurii, prin autoritatea competentă din subordine, cu respectarea principiilor prevăzute la art. 221 - 222 din Legea nr. 98/2016. și prevederilor art. 39, alin. (11) - (12), precum și a art. 7 din Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996.

**6.** La articolul 7, alineatul (2), literele a) și b) se modifică și vor avea următorul cuprins:

„a) elaborează studiile de oportunitate privind dezvoltarea infrastructurii feroviare, studiile de oportunitate privind dezvoltarea activităților de transport feroviar, strategiile de dezvoltare a infrastructurii feroviare, strategiile de dezvoltare a activităților de transport feroviar, programele de dezvoltare și de modernizare a infrastructurii feroviare deschise accesului public, programele investiționale în domeniul infrastructurii feroviare, programele investiționale în domeniul materialului rulant feroviar, programele de acțiune în domeniul infrastructurii feroviare, programele de acțiune în domeniul materialului rulant și, după caz, programele de acțiune în domeniul serviciilor de transport feroviar, astfel încât să asigure creșterea competitivității transportului feroviar pe piața transporturilor de persoane și bunuri;

b) elaborează și supune aprobării Guvernului documentele prevăzute la lit. a) care vizează dezvoltarea infrastructurii de transport feroviar deschisă accesului public;”

**7.** La articolul 111, alineatul (5) se modifică și va avea următorul cuprins:

„(5) Prin derogare de la prevederile art. 333 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, administratorul infrastructurii poate să închirieze bunuri imobile sau părți din acestea, proprietate publică a statului, către persoane fizice sau juridice înregistrate în România, prin licitație publică, în condițiile legii, cu aprobarea Ministerului Transporturilor și Infrastructurii; prin excepție, după caz, se închiriază direct, fără afectarea siguranței feroviare și fără licitație publică:

a) curțile, grădinile și terenurile aferente locuințelor de serviciu vândute, către proprietarii construcțiilor;

b) bunurile imobile care fac obiectul parteneriatelor aprobate în baza prevederilor art. 112, către unitățile administrativ-teritoriale, subdiviziunile administrativ teritoriale ale municipiilor, asocierile de U.A.T.-uri, consorțiile administrative, denumite în continuare autorități ale administrației publice locale, respectiv către asociațiile de dezvoltare intercomunitară, zonele metropolitane sau asociațiile pentru dezvoltare teritorială integrată legal constituite, denumite în continuare structuri de cooperare ale autorităților publice locale;

c) bunurile imobile care fac obiectul parteneriatelor aprobate în baza prevederilor art. 113, către unitățile aflate în subordinea, sub autoritatea, în coordonarea Ministerului Transporturilor și Infrastructurii sau la care ministerul îndeplinește atribuțiile pe care statul român le are în calitate de unic acționar.”

**8.** La articolul 112, alineatele (1), (2), (4)-(6) și (10)-(11) se modifică și vor avea următorul cuprins:

„(1) Pentru inițierea, continuarea și realizarea unor programe de dezvoltare locală, județeană, zonală sau regională, autoritățile administrației publice locale, în baza hotărârilor autorității deliberative, sau structurile de cooperare ale autorităților publice locale, în baza hotărârilor adunării generale, pot propune Ministerului Transporturilor și Infrastructurii, constituirea de parteneriate pe infrastructura feroviară publică și pe bunuri din domeniul public al statului aflate în administrarea sau concesiunea administratorului infrastructurii feroviare, după caz:

a) pentru realizarea unor obiective/proiecte noi de investiții în domeniul construcțiilor, a lucrărilor de intervenții la construcții existente și a altor lucrări de investiții;

b) pentru continuarea unor obiective/proiecte de investiții în domeniul construcțiilor, a lucrărilor de intervenții la construcții existente și a altor lucrări de investiții

c) pentru exploatarea bunurilor.

(2) Odată cu propunerea transmisă Ministerului Transporturilor și Infrastructurii de a implementa proiecte în parteneriat, autoritățile administrației publice locale, sau, după caz, structurile de cooperare ale autorităților publice locale au obligația de a fundamenta capacitatea de implementare, derulare și administrare, după caz, a proiectelor prevăzute la alin. (1).

(...)

(4) Pentru implementarea proiectelor și exploatarea bunurilor incluse în lista aprobată potrivit prevederilor alin. (3) și, după caz, pentru implementarea activităților prevăzute la art. 371 alin. (5) lit. b):

a) autoritățile administrației publice locale și, după caz, structurile de cooperare ale autorităților publice locale dobândesc:

(i) în baza și pe durata de valabilitate a protocolului de implementare prevăzut la Anexa nr. 3 la normele metodologice și a acordului de asociere prevăzut la Anexa nr. 5 la normele metodologice aprobate prin Hotărârea de Guvern nr. 187/2023 pentru aprobarea Normelor metodologice de aplicare a prevederilor art. 112 din Ordonanța de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române,

(ii) cu titlu oneros, la un preț lunar echivalent cu doi la sută din valoarea înregistrată la momentul depunerii cererii de parteneriat și distribuită egal pe durata normală maximă de funcționare prevăzută în Catalogul privind clasificarea și duratele normale de funcționare a mijloacelor fixe, parte integrantă din Hotărârea de Guvern nr. 2139/2004 pentru aprobarea Catalogului privind clasificarea și duratele normale de funcționare a mijloacelor fixe, cu modificările și completările ulterioare,

(iii) drepturile reale prevăzute la art. 551, pct. 2 - 6, 9 și 11 din Legea nr. 287/2009 privind Codul civil, republicată, cu modificările și completările ulterioare, denumită în continuare Codul Civil, privind administrarea și realizarea de lucrări,

(iv) pe o perioadă care nu o poate depăși pe cea pentru care bunurile sau infrastructura feroviară este în concesiunea sau administrarea companiei naționale înființate potrivit prevederilor prezentei ordonanțe de urgență;

b) în vederea implementării unor proiecte de dezvoltare a infrastructurii feroviare publice, compania națională are dreptul de a înceta oricând parteneriatul, în tot sau în parte, în baza unei notificări prealabile, comunicată cu cel puțin optsprezece luni înainte de data încetării, în tot sau în parte, a protocolului de implementare și, după caz, a acordului de asociere;

c) orice încetare, în tot sau în parte, a protocolului de implementare și, după caz, a acordului de asociere, în baza prevederilor lit. b) se realizează prin act adițional;

d) protocolul de implementare și acordul de asociere prevăzute la lit. a) cuprind drepturile și obligațiile autorităților administrației publice locale, structurilor de cooperare ale autorităților publice locale și companiei naționale înființate potrivit prevederilor prezentei ordonanțe de urgență în privința exercitării drepturilor reale;

e) prin derogare de la prevederile art. 303 alin. (3) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, autoritățile administrației publice locale și, după caz, structurile de cooperare ale autorităților publice locale, în calitate de lider de parteneriat și în baza prevederilor protocolului de implementare și acordului de asociere prevăzute la lit. a), pot încheia prin licitație publică, în numele asocierii, contracte de concesiune pentru bunurile proprietate publică conform prevederilor Secțiunii a 3-a Concesionarea bunurilor proprietate publică din O.U.G. nr. 57/2019;

f) autoritățile administrației publice locale și, după caz, structurile de cooperare ale autorităților publice locale, în calitate de lider de parteneriat și în baza prevederilor protocolului de implementare și acordului de asociere prevăzute la lit. a), pot încheia prin licitație publică, în numele asocierii, contracte de locațiune pentru bunurile proprietate privată conform prevederilor Capitolului V Contractul de locațiune din Codul Civil;

g) autoritățile administrației publice locale și, după caz, structurile de cooperare ale autorităților publice locale, în calitate de lider de parteneriat și în baza prevederilor protocolului de implementare și acordului de asociere prevăzute la lit. a, organizează și derulează procedurile de achiziție publică în comun, conform prevederilor art. 44 din Legea nr. 98/2016, cu modificările și completările ulterioare;

h) autoritățile administrației publice locale și, după caz, structurile de cooperare ale autorităților publice locale depun dovada îndeplinirii cerințelor prevăzute la alin (2) sau, după caz, o declarație pe proprie răspundere, privind conformarea în termen de 6 luni de la aprobarea proiectului;

i) în vederea demonstrării capacității administrative de implementare, derulare și administrare, după caz, a proiectelor cu valori mari sau egale cu cele prevăzute la art. 42, alin 1), lit. a) și b) din Legea nr. 500/2002 privind finanțele publice, cu modificările și completările ulterioare, autoritățile administrației publice locale și, după caz, structurilor de cooperare ale autorităților publice locale pun la dispoziția Ministerului Transporturilor și Infrastructurii, o dată cu propunerea transmisă, înscrisurile și componența echipei de implementare a proiectului prevăzute în normele metodologice de aplicare a prevederilor prezentului articol adoptate de Guvern.

(5) La încetarea parteneriatului constituit potrivit prevederilor alin. (1), bunurile private ale autorităților administrației publice locale sau, după caz, ale structurilor de cooperare ale autorităților publice locale, rezultate în urma implementării parteneriatelor, sunt trecute în domeniul privat al statului potrivit prevederilor art. 359 din O.U.G. nr. 57/2019.

(6) Pentru implementarea proiectelor incluse în lista aprobată potrivit prevederilor alin. (3), autoritățile administrației publice locale sau structurile de cooperare ale autorităților publice locale, în calitate de partener, derulează, cu avizul Ministerului Transporturilor și Infrastructurii, următoarele categorii de activități:

a) după caz, elaborarea, modificarea, revizuirea, completarea, actualizarea studiilor de oportunitate, strategiilor de dezvoltare, programelor investiționale, programelor de acțiune, documentațiilor de urbanism prevăzute în Legea nr. 350/2001 privind amenajarea teritoriului și urbanismul, cu modificările și completările ulterioare, și, după caz, documentațiilor tehnico-economice prevăzute în Hotărârea Guvernului nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările și completările ulterioare, și supunerea spre aprobare conform legii;

b) după caz, transferul, cu titlu gratuit, către Ministerul Transporturilor și Infrastructurii și societățile feroviare cu capital integral de stat a studiilor, strategiilor, programelor și documentațiilor prevăzute la lit. a);

c) elaborarea, participarea la elaborarea, depunerea și, după caz, participarea la depunerea cererilor de prefinanțare, plată sau rambursare a cheltuielilor rezultate din implementarea proiectelor;

d) derularea procedurilor de achiziție publică și încheierea contractelor de achiziție publică, în calitate de autoritate contractantă;

e) monitorizarea și implementarea proiectelor;

f) întocmirea și supunerea spre aprobare a proceselor-verbale de recepție a documentațiilor prevăzute la lit. a), la terminarea lucrărilor sau, după caz, la livrarea produselor;

g) alte categorii de activități care sunt necesare pentru a asigura implementarea proiectelor.

(...)

(10) Pentru inițierea, continuarea și realizarea unor programe de dezvoltare locală, județeană, zonală sau, după caz, regională, autoritățile administrației publice locale în baza hotărârilor autorității deliberative sau, după caz, structurile de cooperare ale autorităților publice locale în baza hotărârilor adunării generale, pot propune constituirea de parteneriate având ca obiect proiectele prevăzute la alin. (1), care implică bunurile imobile aflate în proprietatea privată a societăților feroviare cu capital integral de stat.

(11) Odată cu propunerea transmisă societăților feroviare cu capital integral de stat prevăzute la alin. (10) de a implementa proiecte în parteneriat, autoritățile administrației publice locale sau structurile de cooperare ale autorităților publice locale au obligația de a fundamenta capacitatea de implementare, derulare și administrare a proiectelor.”

**9.** La art. 112, după alineatul (1) se introduce un alineat nou (11) și va avea următorul cuprins:

„ (11) Obiectul parteneriatelor prevăzute la alin. (1) poate fi reprezentat de:

a) serviciul public de transport feroviar de călători de interes local;

b) dezvoltarea infrastructurii feroviare publice;

c) rețelele locale și regionale independente destinate serviciilor pentru transportul de călători pe infrastructura feroviară;

d) rețelele destinate doar pentru operarea serviciilor feroviare de transport urban sau suburban de călători;

e) liniile ferate industriale și, după caz, infrastructura feroviară privată;

f) infrastructura de servicii conexe transportului feroviar, conform prevederilor art. 1 alin. (4), sau, după caz, de servicii adiacente transportului feroviar, conform prevederilor art. 1 alin. (5);

g) regenerarea urbană;

h) dezvoltarea zonelor rurale;

i) căile de comunicație, clădiri, împrejurimi, mobilier urban, amenajări de spații verzi, parcuri și grădini publice, piețe pietonale și celelalte lucrări de amenajare a spațiilor publice care contribuie la reutilizarea spațiului urban sau, după caz, rural și la creșterea calității vieții pentru cetățenii din zonele vizate;

j) producerea, gestionarea inteligentă, distribuția, stocarea și, după caz, utilizarea de energie din surse regenerabile;

k) sistemele de transport inteligente și, după caz, subsisteme sau componente ale acestora;

l) sistemele de transport multimodal. ”

**10.** La art. 112, după alineatul (6) se introduce un alineat nou (61) și va avea următorul cuprins:

„(61) După caz, autoritățile administrației publice locale și structurile de cooperare ale autorităților publice locale au obligația:

a) de a elabora studiile de oportunitate, strategiile de dezvoltare, programele investiționale și programele de acțiune proprii, prevăzute la alin. (6), lit. a) în corelare cu prevederile celor elaborate de Ministerul Transporturilor și Infrastructurii și aprobate de Guvernul României în conformitate cu prevederile art. 7;

b) de a supune avizării Ministerului Transporturilor și Infrastructurii, în calitate de organ de specialitate al administrației publice centrale, și aprobării prin hotărâre a Guvernului studiile de oportunitate, strategiile de dezvoltare, programe investiționale și programele de acțiune, prevăzute la lit. a) după obținerea acordului administratorului infrastructurii feroviare.”

**11.** La art. 112, după alineatul (7) se introduce un alineat nou (71) și va avea următorul cuprins:

„(71) Pentru angajarea cheltuielilor de la bugetul de stat și din fonduri externe rambursabile și nerambursabile, prin bugetul anual al Ministerului Transporturilor și Infrastructurii, generate de activitățile prevăzute la alin. (6) se creează o poziție distinctă de transferuri către autoritățile administrației publice locale și, după caz, structurile de cooperare ale autorităților publice locale, în bugetul Ministerului Transporturilor și Infrastructurii, în cadrul titlului corespondent sursei de finanțare”.

**12.** După articolul 112 se introduce un articol nou, articolul 113 și va avea următorul cuprins:

„Art. 113. (1) Cu respectarea prevederilor de la art. 112 alin. (2) - (9), unitățile aflate în subordinea, sub autoritatea, în coordonarea Ministerului Transporturilor și Infrastructurii sau la care ministerul îndeplinește atribuțiile pe care statul român le are în calitate de unic acționar, pot propune Ministerului Transporturilor și Infrastructurii constituirea de parteneriate pentru realizarea unor obiective/proiecte noi de investiții în domeniul construcțiilor, a lucrărilor de intervenții la construcții existente și a altor lucrări de investiții, sau continuarea unor obiective/proiecte de investiții în domeniul construcțiilor, a lucrărilor de intervenții la construcții existente și a altor lucrări de investiții; obiectul parteneriatelor poate fi reprezentat de:

a) liniile ferate industriale și, după caz, infrastructura feroviară privată;

b) rețelele destinate doar pentru operarea serviciilor feroviare de transport urban sau suburban de călători;

c) rețelele locale și regionale independente destinate serviciilor pentru transportul de călători pe infrastructura feroviară;

d) dezvoltarea infrastructurii feroviare publice;

e) infrastructura de servicii conexe transportului feroviar, conform prevederilor art. 1 alin. (4), sau, după caz, de servicii adiacente transportului feroviar, conform prevederilor art. 1 alin. (5);

f) căile de comunicație, clădiri, împrejurimi, mobilier urban, amenajări de spații verzi, parcuri și grădini publice, piețe pietonale și celelalte lucrări de amenajare a spațiilor publice care contribuie la reutilizarea spațiului urban sau, după caz, rural și la creșterea calității vieții pentru cetățenii din zonele vizate;

g) producerea, gestionarea inteligentă, distribuția, stocarea și, după caz, utilizarea de energie din surse regenerabile;

h) sistemele de transport inteligente și, după caz, subsisteme sau componente ale acestora;

i) sistemele de transport multimodal. ”

(2) Cu respectarea prevederilor de la art. 112 alin. (11) - (16), unitățile aflate în subordinea, sub autoritatea, în coordonarea Ministerului Transporturilor și Infrastructurii sau la care ministerul îndeplinește atribuțiile pe care statul român le are în calitate de unic acționar, pot propune Ministerului Transporturilor și Infrastructurii, în baza notelor de fundamentare, studiilor de oportunitate, strategiilor de dezvoltare, programelor investiționale, programelor de acțiune sau, după caz, documentațiilor tehnico-economice elaborate, constituirea de parteneriate având ca obiect cele prevăzute la alin. (1), care implică bunurile imobile aflate în proprietatea privată a societăților feroviare cu capital integral de stat.”

**13.** Articolul 24 se modifică și va avea următorul cuprins:

„Art. 24. După caz,promovarea proiectelor pentru construcții de tronsoane noi de cale ferată, pentru modernizarea și/sau dezvoltarea unor tronsoane existente, precum și pentru magistralele destinate circulației cu viteze mari se face de către Ministerul Transporturilor și Infrastructurii, la propunerea fundamentată a administratorului infrastructurii feroviare, după consultarea operatorilor de transport feroviar și, după caz, la propunerea fundamentată a autorităților administrației publice locale sau a structurilor de cooperare ale autorităților publice locale, pe baza documentațiilor elaborate conform prevederilor art. 112 și unităților aflate în subordinea, sub autoritatea, în coordonarea Ministerului Transporturilor și Infrastructurii sau la care ministerul îndeplinește atribuțiile pe care statul român le are în calitate de unic acționar, pe baza documentațiilor elaborate conform prevederilor art. 113, după consultarea administratorului infrastructurii feroviare.”

**14.** Articolul 39, alineatul (11) se modifică și va avea următorul cuprins:

„ (11) În vederea atribuirii contractelor de servicii publice prevăzute la art. 38, care reprezintă acțiuni multianuale în sensul prevăzut la art. 4, alin. (5) și (6) din Legea nr. 500/2002 privind finanțele publice, cu modificările și completările ulterioare, denumită în continuare Legea nr. 500/2002, Guvernul adoptă, prin hotărâre, la propunerea Ministerului Transporturilor și Infrastructurii, prin autoritatea competentă din subordine:

a) elementele principale ale caietelor de sarcini și ale contractelor de servicii publice conform prevederilor art. 5, alin. 3), 6) și 20);

b) structura obligațiilor de servicii publice, respectiv modul de grupare a rutelor și serviciilor vizate;

c) valoarea sprijinului public total preliminat aferent implementării tuturor obligațiilor de servicii publice stabilite conform prevederilor art. 5, alin. 4) și, defalcat, pentru fiecare contract de servicii publice în parte, cu respectarea prevederilor art. 30, alin. (2) din Legea responsabilității fiscal-bugetare nr. 69/2010, republicarea a doua, cu modificările și completările ulterioare, și a prevederilor art. 15, alin. (1) din Legea nr. 500/2002;

d) care părți ale contractelor de servicii publice sunt confidențiale și nu sunt publicate.”

**15.** La articolul 39, după alineatul (11), se adaugă un alineat nou, alineatul (12) și va avea următorul cuprins:

„(12) Autoritatea competentă din subordinea Ministerului Transporturilor și Infrastructurii:

a) elaborează propunerile de caiete de sarcini și de contracte de servicii cu publice cu respectarea hotărârilor adoptate de Guvern în conformitate cu prevederile alin. (11);

b) supune dezbaterii publice propunerile de caiete de sarcini și de contracte de servicii cu publice elaborate conform prevederilor lit. a);

c) adoptă forma finală a propunerilor de caiete de sarcini și de contracte de servicii cu publice rezultate în urma dezbaterilor publice;

d) derulează procedurile de transparență și de atribuire a contractelor de servicii publice prevăzute la art. 5, alin. (14) și art. 38, alin. (1);

e) în baza modificărilor condițiilor de piață sau a rezultatelor studiilor de specialitate realizate conform prevederilor art. 5, alin. (4), supune analizei Guvernului propuneri de amendare a hotărârilor adoptate de acesta, prevăzute la alin. (11);

f) actualizează contractele de servicii publice ori de câte ori este necesar, cu încadrarea în limitele prevederilor din hotărârile adoptate de Guvern și prevăzute la alin. (11);

g) transmite fiecărui operator de transport feroviar de călători contractele de servicii publice încheiate cu acesta, inclusiv părțile declarate confidențiale conform prevederilor alin. (11), lit. d);

h) publică și arhivează pe pagina de internet proprie contractele de servicii publice atribuite și actele adiționale adoptate, incluzând referințe vizibile la părțile declarate confidențiale conform prevederilor alin. (11), lit. d);

i) asigură accesul liber al cetățenilor la informațiile declarate confidențiale din cadrul contractelor de servicii publice, conform alin. (11), lit. d), cu respectarea prevederilor art. 12, alin. (1), lit. c) din Legea nr. 544/2001 privind liberul acces la informațiile de interes public, cu modificările și completările ulterioare.”

**Art. II -** Ordonanța Guvernului nr. 112/1999 privind călătoriile gratuite în interes de serviciu și în interes personal pe căile ferate române, republicată în Monitorul Oficial, Partea I nr. 766 din 20 august 2004, cu modificările și completările ulterioare, se modifică și se completează după cum urmează:

**1.** La articolul 1, alineatul (1) se modifică și va avea următorul cuprins:

„(1) După caz, funcționarii publici încadrați la compartimentele de specialitate feroviară din cadrul Ministerului Transporturilor și Infrastructurii, salariații încadrați cu contract individual de muncă pe durată nedeterminată și salariații încadrați cu contract individual de muncă pe durată determinată de minim șase luni la operatorii de transport feroviar public de călători definiți la art. 1, alin. (10) lit. n) din Ordonanța de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române, republicată, cu modificările și completările ulterioare, denumită în continuare O.U.G. nr. 12/1998, la filialele acestora și la subunitățile din structurile organizatorice ale acestora, denumiți în continuare operatori de transport feroviar public de călători, precum și la Societatea Națională a Căilor Ferate Române beneficiază anual de autorizații de călătorie în interes de serviciu și în interes personal pe căile ferate române, conform prevederilor art. 11, alin. (1) lit. g) și alin. (5) din Legea nr. 195/2020 privind statutul personalului feroviar, cu modificările și completările ulterioare, denumită în continuare Legea nr. 195/2020.”

**2.** După articolul 1 se introduce un nou articol, articolul 11, cu următorul cuprins:

„Art. 11. Călătoriile gratuite în interes de serviciu și în interes personal pe căile ferate române sunt prestate de operatorii de transport feroviar public de călători, definiți la art. 1, alin. (10), lit. n) din O.U.G. nr. 12/1998.”

**3.** La articolul 3, alineatul (1) se modifică și va avea următorul cuprins:

„ (1) Salariații încadrați cu contract individual de muncă pe durată nedeterminată și, după caz, salariații încadrați cu contract individual de muncă pe durată determinată de minim șase luni, de la Compania Națională de Căi Ferate “C.F.R.” - S.A., Societatea Națională de Transport Feroviar de Marfă “C.F.R. Marfă” - S.A., Societatea de Administrare Active Feroviare “S.A.A.F.” - S.A., Societatea Comercială de Transport cu Metroul București “Metrorex” - S.A., de la unitățile cu profil feroviar care rezultă prin reorganizarea acestor unități, de la filialele acestora, de la subunitățile din structura organizatorică a acestora, precum și persoanele care ocupă o funcție de conducere într-un sindicat din domeniul feroviar, cu contractul individual de muncă suspendat conform prevederilor art. 50 lit. e) din Legea nr. 53/2003 privind Codul muncii, republicată, cu modificările și completările ulterioare, beneficiază de autorizație de călătorie gratuită pe calea ferată, atât în interes personal, cât și în interes de serviciu conform prevederilor art. 11, alin. (1) lit. g) și alin. (5) din Legea nr. 195/2020.”

**4.** La articolul 4, alineatul (1) se modifică și va avea următorul cuprins:

„(1) Salariații încadrați cu contract individual de muncă pe durată nedeterminată și, după caz, salariații încadrați cu contract individual de muncă pe durată determinată de minim șase luni, în unitățile desprinse din Societatea Națională a Căilor Ferate Române înainte de intrarea în vigoare a Ordonanței de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române, republicată, cu modificările și completările ulterioare, precum și salariații unităților desprinse din fostul Departament al căilor ferate și din fosta Societate Națională a Căilor Ferate Române, potrivit Hotărârii Guvernului nr. 570/1991 privind modificarea Hotărârii Guvernului nr. 235/1991 și reorganizarea activității transporturilor feroviare beneficiază autorizație de călătorie gratuită pe calea ferată, atât în interes personal, cât și în interes de serviciu conform prevederilor art. 11, alin. (1) lit. g) și alin. (5) din Legea nr. 195/2020, pe întreaga perioadă în care unitatea își păstrează profilul de activitate preponderent feroviară.”

**5.** Articolul 12 se modifică și va avea următorul cuprins:

„**Art. 12.** - Operatorii de transport feroviar public de călători pot acorda 3 călătorii dus-întors sau 6 călătorii simple pe căile ferate române, pe timp limitat, în mod gratuit, unor persoane din afara societății stabilite de consiliul de administrație sau, după caz, de administratorul operatorului de transport feroviar respectiv, care se deplasează pentru acțiuni în interesul acesteia.”

**6.** La articolul 18, alineatele (2) - (3), se modifică și vor avea următorul cuprins:

„(2) Contravaloarea autorizațiilor de călătorie în interes de serviciu și în interes personal pe căile ferate române și filelor de permise de călătorie pe căile ferate române în interes personal de care beneficiază, în mod gratuit, persoanele prevăzute la art. 1 și art. 2 alin. (1) se suportă din bugetul Ministerului Transporturilor și Infrastructurii.

(3) Contravaloarea legitimațiilor de călătorie pe căile ferate române de care beneficiază, în mod gratuit, persoanele prevăzute la art. 12 se suportă de operatorul de transport feroviar emitent și sunt deductibile fiscal”.

**7.** La articolul 18, după alineatul (3) se introduc șapte alineate noi, alineatele (4) - (10) și vor avea următorul cuprins:

„(4) Autorizațiile de călătorie și permisele de călătorie pot fi emise, în format tipărit și, după caz, electronic de către operatorii de transport feroviar public de călători.

(5) Modelul autorizațiilor de călătorie și permiselor de călătorie, precum și tipul și formatul datelor înscrise pe acestea în format letric și, după caz, electronic sunt fundamentate de către autoritatea competentă din subordinea Ministerului Transporturilor și Infrastructurii și aprobate prin ordin al ministrului transporturilor și infrastructurii.

(6) Contravaloarea autorizațiilor de călătorie și permiselor de călătorie sunt fundamentate de către autoritatea competentă din subordinea Ministerului Transporturilor și Infrastructurii, prevăzută la art. 1, alin. (1) din Ordonanța de urgență a Guvernului nr. 62/2016 privind înființarea Autorității pentru Reformă Feroviară, denumită în continuare autoritatea competentă din subordinea Ministerului Transporturilor și Infrastructurii, și aprobate prin ordin al ministrului transporturilor și infrastructurii, pe baza principiilor generale prevăzute la art. 1 și a principiilor specifice prevăzute la art. 2, alin. (3) din Ordonanța de urgență a Guvernului nr. 56/2011 pentru stabilirea principiilor de aplicare a tarifelor de deservire generală în transportul feroviar public de călători, cu modificările și completările ulterioare.

(7) Numărul statistic lunar al călătorilor expediați și distanța statistică lunară medie parcursă de călătorii expediați pentru autorizații se stabilesc prin ordin al ministrului transporturilor și infrastructurii, pe baza situațiilor statistice lunare raportate de fiecare operator de transport feroviar de călători către autoritatea competentă din subordinea Ministerului Transporturilor și Infrastructurii.

(8) Modul de repartizare, pentru anul de valabilitate, respectiv anul N, a sumelor provenite din eliberarea autorizațiilor de călătorie și permiselor de călătorie, între operatorii de transport feroviar public de călători, se stabilește anual, în luna noiembrie a anului N-1, sunt fundamentate de către autoritatea competentă din subordinea Ministerului Transporturilor și Infrastructurii și aprobate prin ordin al ministrului transporturilor și infrastructurii, pe baza datelor statistice colectate în perioada începând cu noiembrie a anului N-2, inclusiv, și terminând cu luna octombrie a anului N-1, inclusiv.

(9) Operatorii de transport feroviar public de călători, decontează direct sumele cuvenite din bugetul Ministerului Transporturilor și Infrastructurii și, după caz, din bugetul unităților care suportă aceste cheltuieli, conform modului de repartizare prevăzut la alin. (6) și al numărului total de autorizații de călătorie și permise de călătorie și raportate lunar către Ministerul Transporturilor și Infrastructurii, prin autoritatea competentă din subordine.

(10) Prin excepție de la prevederile alin. (6), pentru anul fiscal 2024, modul de repartizare între operatorii de transport feroviar public de călători, a sumelor provenite din eliberarea autorizațiilor de călătorie și permiselor de călătorie de către operatorii de transport feroviar public de călători, se realizează în baza ponderii numărului total de călători-kilometru a fiecărui operator raportată la totalul călătorilor-kilometri pentru anul fiscal 2023 în baza “Notelor de fundamentare și justificare a subvențiilor/transferurilor primite de la bugetul de stat pentru transportul feroviar public de călători”, avizate de Direcțiile Generale Regionale a Finanțelor Publice pe raza cărora este înregistrat sediul fiscal al operatorului și verificate de către autoritatea competentă din subordinea Ministerului Transporturilor și Infrastructurii.”

**Articolul III.** Ordonanța de Guvern nr. 58/2004 privind înființarea Centrului Național de Calificare și Instruire Feroviară - CENAFER, publicată în Monitorul Oficial, Partea I nr. 715 din 6 august 2004, cu modificările și completările ulterioare, se modifică și se completează, după cum urmează:

**1.** Titlul se modifică și va avea următorul cuprins:

„Ordonanța de Guvern nr. 58/2004 privind înființarea Centrului Național de Calificare și Instruire Feroviară - CENAFER - și reorganizare a Muzeului de Cale Ferată „ing. Ștefan Fălcoianu” - Muzeul C.F.R.”

**2.** La art. 2, după alineatul (2), se adaugă un alineat nou, alineatul (3) și va avea următorul cuprins:

„(3) Activitățile desfășurate de către CENAFER în temeiul prevederilor alin. (2) și art. 2 din Regulamentul de organizare și funcționare a Centrului Național de Calificare și Instruire Feroviară - CENAFER, parte integrantă din Hotărârea Guvernului nr. nr. 1399/2009 privind reorganizarea unor unități aflate în subordinea Ministerului Transporturilor și Infrastructurii, în conformitate cu prevederile Legii nr. 329/2009 privind reorganizarea unor autorități și instituții publice, raționalizarea cheltuielilor publice, susținerea mediului de afaceri și respectarea acordurilor-cadru cu Comisia Europeană și Fondul Monetar Internațional, se reorganizează prin divizare parțială ca Muzeul de Cale Ferată „ing. Ștefan Fălcoianu”, instituție publică de importanță națională, cu personalitate juridică, finanțată din venituri proprii și din subvenții acordate de la bugetul de stat prin bugetul Ministerului Transporturilor și Infrastructurii, denumit în continuare Muzeul C.F.R.”

**3.** După articolul 13 se introduc opt noi articole, articolele 131 – 138, cu următorul cuprins:

„**Art. 131.** (1) Activitățile Muzeului C.F.R., reorganizate în temeiul prevederilor art. 2, alin. (3), se desfășoară:

a) cu asigurarea continuității activității Muzeului C.F.R;

b) cu asigurarea continuității activității de gestionare a bibliotecii tehnice feroviare – fondul de carte, reviste și publicații tehnice de specialitate,

c) cu asigurarea continuității activității de gestionare a materialelor audio și video;

d) cu asigurarea continuității activității în clădirea de la adresa din Calea Griviței, nr.193B, sector 1, București până la construirea sau, după caz, punerea la dispoziție a unor noi spații expoziționale și acreditarea acestora în conformitate cu prevederile art. 17 alin. (2) din Legea nr. 311/2003;

e) în conformitate cu prevederile Legii muzeelor și a colecțiilor publice nr. 311/2003, republicată, cu modificările și completările ulterioare, denumită în continuare Legea nr. 311/2003, cu prevederile Legii nr. 182/2000 privind protejarea patrimoniului cultural național mobil, republicată, cu modificările și completările ulterioare, denumită în continuare Legea nr. 182/2000, cu prevederile Legii nr. 422/2001 privind protejarea monumentelor istorice, republicată, cu modificările și completările ulterioare, denumită în continuare Legea nr. 422/2001, cu prevederile Legii bibliotecilor nr. 334/2002, republicată, cu modificările și completările ulterioare, denumită în continuare Legea nr. 334/2002, și cu prevederile Ordonanței de urgență a Guvernului nr. 189/2008 privind managementul instituțiilor publice de cultură, cu modificările și completările ulterioare, denumită în continuare O.U.G. nr. 189/2008;

(2) Sediul Muzeului C.F.R. este în spațiile deținute de Ministerul Transporturilor și Infrastructurii în București, bd. Dinicu Golescu nr. 38, sectorul 1, clădirea "Palat C.F.R.", conform prevederilor Anexei nr. 3 din Hotărârea de Guvern nr. 370/2021 privind organizarea și funcționarea Ministerului Transporturilor și Infrastructurii, cu modificările și completările ulterioare.

(3) Muzeul C.F.R. este reprezentat în teritoriu printr-un muzeu central, în municipiul București, și 3 muzee regionale, în municipiile Iași, Dej și Petroșani, fără personalitate juridică.

(4) În baza fundamentării Muzeului C.F.R., Ministerul Transporturilor și Infrastructurii decide, prin ordin al ministrului, înființarea altor subunități și, după caz, desființarea celor existente.

**Art. 132.** (1) Scopul reorganizării Muzeului C.F.R. este de a desfășura următoarele categorii de activități în domeniul sistemului de transport pe șină din România:

a) muzeistică feroviară și gestionare a bibliotecii tehnice feroviare – fondul de carte, reviste de specialitate, materialele audio și video, a Direcției Muzeistică și Documentare Feroviară care realizează aceste activități, din cadrul acestei instituții, a patrimoniului gestionat de aceasta la data intrării în vigoare a prezentei ordonanțe de urgență;

b) prezentarea către publicul larg a tehnicii feroviare și conceptelor de exploatare feroviare, promovarea istoriei, tradiției, culturii, patrimoniului mobil și imobil, cercetării și inovării din domeniul sistemului de transport pe șină din România:

(i) urban, regional, interurban și internațional,

(ii) sisteme de cale ferată convențională, cale ferată de mare viteză, căi ferate industriale și, după caz, de exploatări miniere, inclusiv alte sisteme de transport terestru utilizând tehnologia căii ferate cu cremalieră, tehnologia levitației magnetice, tehnologii pentru vehicule bimodale drum-feroviar și, după caz, tehnologii pentru transport multimodal de călători sau mărfuri,

(iii) sisteme de cale ferată pe ecartament 1435 mm, precum și alte ecartamente utilizate în România;

c) organizarea, întreținerea și actualizarea registrului bunurilor care fac obiectul patrimoniului muzeal feroviar, în sensul prevăzut la art. 8 și 9 din Legea nr. 311/2003, monumentelor istorice feroviare, în sensul prevăzut la art. 1 - 3 din Legea nr. 422/2001 și în sensul prevăzut la art. 3 din Legea nr. 182/2000, denumite în continuare bunuri care fac obiectul patrimoniului cultural și industrial feroviar;

d) cercetarea, inventarierea și propunerea spre clasare a bunurilor care pot face obiectul patrimoniului cultural și industrial feroviar;

e) atragerea, cu titlu de donație, și, după caz, achiziționarea de noi bunuri care fac obiectul patrimoniului cultural și industrial feroviar;

f) organizarea, evidența, gestionarea și protejarea bunurilor care fac obiectul patrimoniului cultural și industrial feroviar, în proprietate sau, după caz, gestiune proprie, în expoziții permanente în spațiile puse la dispoziție, cu titlu gratuit, de Ministerul Transporturilor și Infrastructurii și, după caz, de către societățile feroviare cu capital integral de stat definite la art. 1, alin. (10), lit. b3) din Ordonanța de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române, republicată, cu modificările și completările ulterioare, denumită în continuare O.U.G. nr. 12/1998;

g) identificarea oportunității și promovarea înființării și acreditării, în conformitate cu prevederile art. 17 - 21 din Legea nr. 311/2003, de muzee și colecții publice permanente de importanță națională, regională, județeană sau, după caz, locală, în spațiile prevăzute la lit. d);

h) organizarea de expoziții cu caracter temporar în spațiile proprii sau în spațiile puse la dispoziție de alte muzee și colecții din România sau, după caz, străinătate;

i) cooperarea cu alte muzee și colecții din România sau, după caz, străinătate în scopul creșterii capacității administrative și științifice;

j) identificarea, restaurarea și conservarea bunurilor care fac obiectul patrimoniului cultural și industrial feroviar, în proprietate sau, după caz, gestiune proprie;

k) prestarea de servicii remunerate de restaurare și conservare a bunurilor care fac obiectul patrimoniului cultural feroviar, din proprietatea altor persoane fizice și juridice din România;

l) organizarea unei biblioteci specializate feroviare de drept public, Biblioteca Muzeului C.F.R, conform prevederilor art. 1, lit. d), art. 2, alin. (2) și art. 20 din Legea nr. 334/2002 și gestionarea patrimoniului bibliotecii, în sensul prevăzut la art. 39 din Legea nr. 334/2002 preluat pe bază de protocol de la CENAFER și dobândit prin achiziții și acte de donație;

m) asigurarea accesului publicului sub forma Bibliotecii Muzeului C.F.R, în baza unui regulament de ordine și funcționare aprobat prin decizie a directorului general, precum și a prevederilor art. 6 din Legea nr. 334/2002;

n) organizarea de activități de cercetare științifică, istorică, documentarea în arhive și pe teren și realizarea de studii prin personalul Muzeului C.F.R. și, după caz, prin cooperare cu alte persoane fizice sau juridice din România și străinătate;

o) organizarea de activități de popularizare a activităților de cercetare științifică, inovare și dezvoltare în rândul publicului, prin personalul Muzeului C.F.R. și, după caz, prin cooperare cu alte persoane fizice sau juridice din România și străinătate;

p) organizarea, prin personalul Muzeului C.F.R. și, după caz, prin cooperare cu alte persoane fizice sau juridice din România și străinătate, de conferințe, seminarii și, după caz, simpozioane;

q) editarea, publicarea și distribuirea, prin personalul Muzeului C.F.R. și, după caz, prin cooperare cu alte persoane fizice sau juridice din România și străinătate, de cărți, reviste și alte materiale documentare;

r) elaborarea, supunerea spre aprobare și implementarea de proiecte de investiții destinate creșterii capacității expoziționale proprii, creșterii eficienței spațiilor și bunurilor în proprietate sau gestiune, creșterii gradului de digitalizare și securitate a activităților, creșterii gradului de interacțiune cu publicul și, după caz, creșterii accesului la proiecte și soluții de popularizare conceptelor și tehnologiilor;

s) comercializează obiecte promoționale pentru obiectul său de activitate.

(2) Muzeul C.F.R. este organizat în următoarele secțiuni, amplasate în spații expoziționale exterioare și spații expoziționale interioare:

a) secțiunea arhitectură feroviară și lucrări de artă;

b) secțiunea linii și instalații feroviare;

c) secțiunea material rulant și alte vehicule pe șine;

d) secțiunea mișcare-comercial;

e) secțiunea industrie feroviară;

f) secțiunea cercetare, inovare și prototipuri;

g) secțiunea fond de carte, reviste, hărți, schițe, planșe și documente, inclusiv în format electronic;

h) secțiunea documente video și/sau, după caz, audio în format electronic, inclusiv filme, negative, benzi magnetice, casete;

i) secțiunea fotografie incluzând filmele, negativele existente pe orice format, role plastic, sticlă

j) secțiunea de reglementări, instrucții și instrucțiuni, respectiv subsecțiunea de accidente, evenimente sau catastrofe feroviare.

**Art. 133.** (1) Patrimoniul inițial al Muzeului C.F.R., inclusiv al Bibliotecii Muzeului C.F.R, se constituie din activele, datoriile și capitalurile proprii gestionate de Direcția Muzeistică și Documentare Feroviară din cadrul Centrului National de Calificare și Instruire Feroviară – CENAFER, conform situațiilor financiare, prevăzute la art. 136, alin. (4), încheiat până la data preluării; lista bunurilor mobile și imobile ce se preia de la Centrul National de Calificare și Instruire Feroviară – CENAFER se înscrie și se aprobă prin ordin al Ministrului Transporturilor, în calitate de ordonator principal de credite.

(2) Valoarea patrimoniului aflat în administrarea Centrului National de Calificare și Instruire Feroviară – CENAFER se diminuează în mod corespunzător.

(3) Bunurile preluate potrivit alin. (1) și (2) sunt bunuri proprietate privată a statului, date în administrarea Muzeului C.F.R. în conformitate cu prevederile art. 362 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și art. 867, alin (1) și art. 869 din Legea nr. 287/2009 privind Codul civil, republicată, cu modificările și completările ulterioare, denumită în continuare Codul civil.

(4) Patrimoniul cultural și industrial feroviar poate fi completat cu bunuri specifice, de la persoane fizice si juridice de drept privat, în condițiile prevăzute la art. 1.011 – 1.029 din Codul civil.

(5) Muzeul C.F.R. poate fi beneficiarul unor acte de sponsorizare în bani, de la persoane fizice si juridice de drept privat, în conformitate cu prevederile Legii nr. 32/1994 privind sponsorizarea, cu modificările și completările ulterioare.

**Art. 134.** (1) Conducerea Muzeului C.F.R.:

a) este exercitată de către un manager, desemnat pe baza unui concurs de proiecte de management, organizat în conformitate cu prevederile Ordonanței de urgență a Guvernului nr. 189/2008 privind managementul instituțiilor publice de cultură, aprobată cu modificări și completări prin Legea nr. 269/2009, cu modificările și completările ulterioare;

b) este asistată de un consiliu de administrație format din 5 membri, numiți prin ordin al ministrului transporturilor și infrastructurii, organ cu rol deliberativ de conducere, care se întrunește o dată pe lună la convocarea președintelui sau ori de câte ori este nevoie.

(2) Activitatea Muzeului C.F.R. este sprijinită de un consiliu științific format din 5 membri, organ de specialitate cu rol consultativ în domeniul cercetării științifice, organizării sau structurării serviciilor, colecțiilor muzeale și activităților culturale, care se întrunește o dată pe lună la convocarea președintelui sau ori de câte ori este nevoie.

(3) Consiliul de administrație al Muzeului C.F.R. include un reprezentant al Ministerului Transporturilor și Infrastructurii.

(4) Membrul consiliului de administrație prevăzut la alin. (3) este numit, revocat și, după caz, înlocuit la propunerea ministrului de resort.

(5) Membrii consiliului științific sunt numiți, revocați și, după caz, înlocuiți prin decizie a managerului.

(6) Conducătorul Muzeului C.F.R. îndeplinește rolul de ordonator terțiar de credite pentru fondurile alocate.

(7) În exercitarea atribuțiilor sale managerul Muzeului C.F.R. emite decizii.

(8) Prin decizie a managerului este stabilit înlocuitorul de drept al acestuia, în caz de incapacitate temporară sau permanentă, inclusiv în caz de deces.

(9) Înlocuitorul de drept are atribuții limitate, de implementare a deciziilor stabilite de manager și consiliul de administrație.

(10) Muzeul C.F.R. poate propune Ministerului Transporturilor și Infrastructurii acte normative specifice domeniului său de activitate, inclusiv în vederea constituirii de noi muzee și colecții regionale și, după caz, locale.

**Art. 135.** (1) Managerul decide, în funcție de necesități și cu respectarea prevederilor Legii nr. 311/2003 și Legii nr. 182/2000, constituirea, organizare, funcționarea, componența și atribuțiile unor comisii permanente sau, după caz, temporare pentru desfășurarea activităților de:

a) evaluare și avizare de proiecte sau programe;

b) avizare a evaluărilor, reevaluărilor, expertizărilor și ofertelor de achiziții sau donații muzeale propuse de specialiști sau comisii special constituite prin referate sau rapoarte de expertiză;

c) expertizare, avizare și recepție a lucrărilor de conservare și restaurare;

d) achiziție de bunuri culturale mobile și imobile pentru îmbogățirea colecțiilor de patrimoniu;

e) restaurare a bunurilor culturale;

f) casare și transfer de bunuri;

g) alte activități necesare scopului pentru care a fost înființat.

(2) Comisiile funcționează pe baza unui Regulament propriu întocmit de președintele comisiei și aprobat de manager.

**Art. 136.** (1) Structura organizatorică și numărul maxim de posturi ale Muzeului C.F.R. se aprobă prin hotărâre a Guvernului.

(2) Regulamentul de organizare și funcționare a Muzeului C.F.R. și Regulamentul de ordine interioară se aprobă prin ordin al ministrului transporturilor și infrastructurii.

(3) Muzeul C.F.R. preia personalul aferent pentru o parte a activităților prevăzute la art. 131 - 132, iar încadrarea acestuia se va face în termenele și cu respectarea procedurilor legale aplicabile fiecărei categorii de personal și se vor modifica în mod corespunzător organizarea și funcționarea CENAFER. În limita numărului maxim de posturi aprobat, personalul necesar va fi încadrat conform legislației în vigoare.

(4) Muzeul C.F.R. preia, prin protocol de predare-primire încheiat în termen de maximum 60 de zile de la data intrării în vigoare a hotărârii Guvernului prevăzute la alin. (1), patrimoniul, stabilit pe baza situațiilor financiare întocmite potrivit prevederilor art. 28 alin. (11) din Legea contabilității nr. 82/1991, republicată, cu modificările și completările ulterioare, și creditele bugetare rămase neutilizate aferente activităților corespunzătoare.

(5) Personalul Muzeului C.F.R. este format din personal contractual.

(6) Salarizarea personalului Muzeului C.F.R. se face potrivit prevederilor din Legea nr. 153/2017, privind salarizarea personalului plătit din fondurile publice, cu modificările și completările ulterioare, cu încadrarea în bugetul anual alocat.

(7) Personalul Muzeului C.F.R. beneficiază anual de autorizații de călătorie în interes de serviciu și în interes personal pe căile ferate române, în mod gratuit, în condițiile art. 1 din Ordonanța Guvernului nr. 112/1999 privind călătoriile gratuite în interes de serviciu și în interes personal pe căile ferate române, republicată, cu modificările ulterioare, conform principiilor prevăzute la art. 11, alin. (5) din Legea nr. 195/2020 privind statutul personalului feroviar.

(8) Membrii de familie ai personalului Muzeului C.F.R. beneficiază anual de 3 călătorii dus-întors sau 6 călătorii simple pe căile ferate române, conform principiilor prevăzute la art. 11, alin. (5) din Legea nr. 195/2020 privind statutul personalului feroviar.

**Art. 137.** (1) Bugetul Muzeului C.F.R. se elaborează și se aprobă în conformitate cu prevederile legale în vigoare.

(2) Veniturile provenite din tarifele practicate pentru activitățile proprii completează alocările de la bugetul de stat și se utilizează pentru bugetul de cheltuieli salariale și pentru finanțarea activităților prevăzute la art. 131 - 132.

(3) Nivelul tarifelor practicate de Muzeul C.F.R. pentru activitățile prevăzute la art. 131 - 132 și prestate către terți se aprobă prin ordin al ministrului transporturilor și infrastructurii la propunerea fundamentată a Muzeului C.F.R.

(4) Veniturile provenite din sponsorizările prevăzute la art. 133, alin. (5) sunt utilizate exclusiv pentru cheltuieli generate de activitățile de conservare, restaurare și, după caz, expunere a bunurilor clasate în patrimoniul cultural și industrial feroviar.

(5) Până la încadrarea personalului prevăzut la art. 136 alin. (3) plățile necesare asigurării cheltuielilor cu salariile și a celor referitoare la contribuțiile sociale, precum și a oricăror altor categorii de cheltuieli aferente acestor categorii de personal se suportă din bugetul CENAFER, în limita creditelor bugetare aprobate cu această destinație.

**Art. 138.** (1) Muzeul C.F.R. dispune de autonomie administrativă și profesională în raport cu autoritatea finanțatoare, constând în:

a) dreptul de a se conduce în afara oricăror ingerințe politice, ideologice sau religioase;

b) elaborarea programelor și proiectelor culturale proprii în concordanță cu strategiile naționale și internaționale;

c) stabilirea și utilizarea surselor suplimentare de venituri în vederea dezvoltării serviciilor muzeistice și de bibliotecă;

d) încheierea protocoalelor de colaborare cu alte muzee, biblioteci sau instituții culturale din țară și din străinătate;

e) participarea la reuniunile internaționale de specialitate sau la consorțiile muzeistice, bibliotecare și la asociațiile internaționale la care sunt membre, achitând cotizațiile și taxele aferente.

(2) Muzeul C.F.R. prezintă anual Guvernului un raport de activitate referitor la gestiunea patrimoniului cultural și industrial feroviar, în proprietatea sau, după caz, gestiunea proprie și în proprietatea altor persoane fizice și juridice din România.”

**Articolul IV.** Ordonanța de Guvern nr. 60/2004 privind reglementările referitoare la construirea, întreținerea, repararea și exploatarea căilor ferate, altele decât cele administrate de Compania Națională de Căi Ferate C.F.R. - S.A. publicată în Monitorul Oficial, Partea I nr. 741 din 17 august 2004, cu modificările și completările ulterioare, se modifică și se completează, după cum urmează:

**1.** La Articolul 8, alin. (1) și (2) se modifică și vor avea următorul cuprins:

„(1) Cerințele tehnice și tehnologice privind desfășurarea transportului feroviar pe o linie ferată industrială sunt cuprinse în Regulamentul tehnic de exploatare și în Autorizația de exploatare a fiecărei linii ferate industriale.

(2) Regulamentul tehnic de exploatare a unei linii ferate industriale va fi întocmit de către proprietarul liniei ferate industriale în conformitate cu Regulamentul de exploatare tehnică feroviară al Căilor Ferate Române, și se aprobă de Autoritatea de Siguranță Feroviară Română - ASFR.”

**2.** La Articolul 8, după alineatul (21) se introduce un nou alineat (22) cu următorul cuprins:

„(22) Prevederile alin. (2) se aplică și proprietarilor de linii ferate industriale a căror linii au doar rol de tranzit pentru proprietarii de linii ferate industriale din amonte.”

**3.** La Articolul 8, alineatul (3) se modifică și va avea următorul cuprins:

„(3) Pentru cazul în care una sau mai multe linii ferate industriale sunt racordate direct sau indirect prin același punct de racord la infrastructura feroviară publică, va fi întocmit un singur regulament tehnic de exploatare de grup, în care fiecare linie ferată industrială din grup va avea un fascicul separat.”

**4.** La Articolul 8, după alineatul (3) se introduc două noi alineate, alineatul (4) și (5) cu următorul cuprins:

„(4) Documentația necesară obținerii Autorizației de exploatare a unei linii ferate industriale se depune la Autoritatea de Siguranță Feroviară Română – ASFR de către gestionarul liniei ferate industriale.

(5) Prin gestionar de linie ferată industrială se înțelege proprietarul liniei ferate industriale atunci când acesta exploatează linia ferată în interes propriu sau o altă persoană juridică care are ca obiect de activitate exploatarea și întreținerea liniei ferate industriale închiriată/concesionată de la proprietarul acesteia, în condițiile legii.”

**5.** Articolul 9se modifică și va avea următorul cuprins:

„**Art. 9.** Exploatarea liniilor ferate industriale se poate realiza de persoanele juridice, gestionari de linii ferate industriale care dețin Autorizație de exploatare a LFI pentru activitățile de gestionare a infrastructurii, manevră feroviară și transport feroviar, după caz. “

**6.** Articolul 10 se modifică și va avea următorul cuprins:

„**Art. 10.** Gestionarul liniei ferate industriale, respectiv agentul economic care desfășoară operațiuni de transport feroviar pe o linie ferată industrială, are obligația să asigure, conform reglementărilor în vigoare:

a) cerințele tehnice de siguranță și de securitate necesare pentru desfășurarea operațiunilor de transport feroviar;

b) atestarea, autorizarea și examinarea profesională a personalului propriu cu responsabilități în siguranța circulației, conform reglementărilor în vigoare;

c) întocmirea și păstrarea evidențelor privind activitatea desfășurată.”

**7.** Articolul 11 se modifică și va avea următorul cuprins:

„**Art. 11.** (1) Gestionarul liniei ferate industriale va asigura efectuarea verificării periodice a stării tehnice a acesteia și este direct răspunzător de orice abatere de la normele de funcționare a liniei și de desfășurare a traficului feroviar.

(2) Se interzice gestionarului de linii ferate industriale să permită activitatea de transport feroviar pe linia ferată industrială care nu corespunde normelor tehnice în vigoare.”

**8.** La Articolul 12, alineatul (1) se modifică și va avea următorul cuprins:

„(1) Gestionarii de linii ferate industriale au obligația să permită accesul specialiștilor Autorității Feroviare Române – AFER pentru a verifica, prin acțiuni de inspecție tehnică, starea tehnică a liniilor ferate industriale și specialiștilor A.S.F.R., pentru a verifica, prin acțiuni de inspecție de stat, modul de respectare a cerințelor care au stat la baza acordării și, după caz, vizării autorizației de exploatare a liniei ferate industriale. “

**9.** La Articolul 12, după alineatul (2) se introduce un nou alineat, alin. (3) cu următorul cuprins:

„(3) Închiderea liniei ferată industriale se poate face de către A.S.F.R. și atunci când constată că nu mai sunt respectate cerințele care au stat la baza acordării/vizării autorizației de exploatare a liniei ferate industriale.“

**10. Articolul 13 se modifică și va avea următorul cuprins:**

„Art. 13. - Gestionarul unei linii ferate industriale aflate în exploatare, cu racordarea directă sau indirectă la infrastructura feroviară administrată de Compania Națională de Căi Ferate «C.F.R.» - S.A., care dorește să aibă acces la această infrastructură, va încheia un contract de exploatare a liniei ferate industriale cu Compania Națională de Căi Ferate «C.F.R.» - S.A., conform legislației în vigoare”.

**11.** La Articolul 14, alineatul (2) și (3) se modifică și vor avea următorul cuprins:

„(2) În cazul în care una sau mai multe linii ferate industriale sunt racordate la infrastructura feroviară publică, prin intermediul uneia sau mai multor linii ferate industriale, gestionarii de linii ferate industriale de tranzit sunt obligați să asigure, în limita capacității de transport existente și în baza unui contract, accesul nediscriminatoriu al vehiculelor feroviare ale operatorilor care au contracte de transport cu proprietarii de linii ferate industriale aflați în amonte.

(3) Pentru accesul pe liniile ferate industriale de tranzit, gestionarii acestora pot solicita plata unui tarif de acces care nu poate depăși nivelul practicat de Compania Națională de Căi Ferate «C.F.R.» - S.A. pe linii cu condiții tehnice similare.“

**12.** Articolul 14, alineatul (4) se abrogă.

**13.** Articolul 16, se modifică și va avea următorul cuprins:

„**Art. 16.** – (1)Desființarea liniei ferate industriale de tranzit se poate face numai cu respectarea următoarelor condiții:

a) în cazul în care proprietarul liniei ferate industriale nu mai are interes în menținerea și/sau utilizarea acesteia, va notifica acest fapt, cu 6 luni înainte de termenul renunțării la linia ferată industrială, tuturor deținătorilor de linii ferate industriale aflați în amonte;

b) în situația în care proprietarii de linii ferate industriale aflați în amonte față de racordul la infrastructura feroviară publică nu sunt de acord cu închiderea liniei ferate industriale, aceștia au dreptul de preempțiune pentru închirierea sau cumpărarea liniei ferate industriale respective;

c) în cazul în care proprietarul unei linii ferate industriale intră în faliment, autoritatea care administrează falimentul va acorda deținătorilor de linii ferate industriale din amonte de linia ferată industrială intrată în faliment dreptul de preempțiune pentru preluarea acesteia;

d) în cazurile prevăzute la lit. b) și c), dacă nici unul dintre proprietarii de linii ferate industriale aflați în amonte nu este interesat în preluarea liniei ferate industriale, dreptul de preempțiune poate fi acordat Companiei Naționale de Căi Ferate “C.F.R.” - S.A.

e) în cazurile în care nu există nici o parte interesată de închirierea sau cumpărarea liniei ferate industriale respective, linia ferată industrială se poate desființa;

(2) În cazul desființării/modificării unei linii ferate industriale cu acordul sau fără acordul scris al proprietarului de LFI pentru obiective de interes național, costurile privind întocmirea documentației ce trebuie refăcută după realizarea lucrărilor vor fi suportate de către beneficiarul proiectului și al lucrărilor.”

**14.** După articolul 16 se introduce un nou articol, articolul 161, cu următorul cuprins:

„**Art. 161.** În cazul în care proprietarul unei linii ferate industriale de tranzit nu deține Autorizație de exploatare, însă liniile ferate industriale din amonte dețin Autorizație de exploatare, se poate efectua manevră pe linia ferată industrială de tranzit, pentru accesul la infrastructura feroviară publică a vehiculelor feroviare ale operatorilor care au contracte de transport cu gestionarii de linii ferate industriale aflați în amonte, cu condiția ca, pentru porțiunea de tranzit a liniei ferate industriale respective, să fie asigurată întreținerea tehnică și verificarea periodică a acesteia, pe cheltuiala gestionarilor liniilor ferate industriale din amonte.”

**15.** Articolul 18, alineatul (2) se modifică și vor avea următorul cuprins:

„(2) Nerespectarea dispozițiilor din prezenta ordonanță se adresează A.S.F.R., de către orice persoană fizică sau juridică interesată.”

**16.** Articolul 19 se modifică și va avea următorul cuprins :

„**Art. 19.** (1) Constituie contravenții și se sancționează cu amendă următoarele:

a) nerespectarea prevederilor art. 4 de către gestionarii liniilor ferate industriale respective, cu amendă de la 5.000 lei la 10.000 lei;

b) nerespectarea art. 11 alin. (1) și (3), art. 12 alin. (1) și art. 121 , cu amendă de la 5.000 lei la 20.000 lei;

c) nerespectarea art. 14 alin. (2) cu amendă de la 20.000 lei la 40.000 lei.

(2) Contravențiile se constată de către persoane cu atribuții de control, anume desemnate de A.S.F.R., care au și competența aplicării sancțiunilor.”

**Art. V. -** Ordonanța de urgență a Guvernului nr. 56/2011 pentru stabilirea principiilor de aplicare a tarifelor de deservire generală în transportul feroviar public de călători, publicată în Monitorul Oficial, Partea I, nr. 435 din 22 iunie 2011, cu modificările și completările ulterioare, se modifică și se completează după cum urmează:

**1.** La articolul 1, după alineatul (1) se introduc șase noi alineate, alinatele (11) - (16), cu următorul cuprins:

(11) Prin excepție de la prevederile alin. (1), lit. d):

a) pe teritoriul zonelor metropolitane, definite conform prevederilor Legii nr. 246/2022 privind zonele metropolitane, precum și pentru modificarea și completarea unor acte normative, cu modificările și completările ulterioare, denumită în continuare Legea nr. 246/2022, tariful de transport va fi unic stabilit în funcție de teritoriul metropolitan și de perioada de valabilitate a titlului de călătorie, indiferent de numărul trenurilor de legătură și de operatorii de transport feroviar public de călători, definiți la art. 1, alin. (10) lit. n) din Ordonanța de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române, republicată, cu modificările și completările ulterioare, denumită în continuare O.U.G. nr. 12/1998, care le deservesc; b) tarifele unice ale fiecărei zone metropolitane, percepute de operatorii de transport feroviar public de călători, sunt fundamentate de către autoritatea competentă din subordinea Ministerului Transporturilor și Infrastructurii, prevăzută la art. 1, alin. (1) din Ordonanța de urgență a Guvernului nr. 62/2016 privind înființarea Autorității pentru Reformă Feroviară, denumită în continuare autoritatea competentă din subordinea Ministerului Transporturilor și Infrastructurii, și aprobat prin ordin al ministrului;

(12)Titlurile de călătorie emise conform prevederilor alin. 11) sunt recunoscute de toți operatorii de transport feroviar public de călători, la orice tren care deservește stațiile pentru care s-au achiziționat titlurile de călătorie:

a) titluri de călătorie multiple, valabile timp de două ore de la urcarea călătorului în stația de îmbarcare până la coborârea în stația de destinație;

b) titluri de călătorie pentru călătorii multiple, valabile timp de 24 de ore de la urcarea călătorului în stația de îmbarcare până la coborârea în stația de destinație;

c) titluri de călătorie pentru călătorii multiple tip abonament, valabile timp de o săptămână, de o lună, 3 luni, 6 luni și/sau 1 an și la care începerea perioadei de valabilitate se stabilește la emiterea titlului de călătorie;

(13) Emiterea și verificarea titlurilor de călătorie precum și modul de repartizare între mai mulți operatori de transport feroviar public de călători a sumelor rezultate în urma aplicării prevederilor alin. 11) este fundamentat de către autoritatea competentă din subordinea Ministerului Transporturilor și Infrastructurii și aprobat prin ordin al ministrului;

(14) Decontarea sumelor între operatorii de transport feroviar public de călători, conform prevederilor alin. 12), se realizează pe baza unei convenții încheiate între aceștia, conform modelului fundamentat de către autoritatea competentă din subordinea Ministerului Transporturilor și Infrastructurii și aprobat prin ordin al ministrului;

(15) Pentru călătoria pe distanțele efectiv parcurse între 0 și 40 kilometri, inclusiv, rezervarea de loc este opțională, indiferent de rangul, categoria și, după caz, subcategoria trenului, care au înțelesul prevăzut de Ordinul ministrului transporturilor și infrastructurii nr. 153/2011 privind modificarea și completarea Regulamentului pentru circulația trenurilor și manevra vehiculelor feroviare - nr. 005, aprobat prin Ordinul ministrului transporturilor, construcțiilor și turismului nr. 1.816/2005, și pentru definirea trenurilor de călători în funcție de serviciile oferite de operatorii de transport feroviar de călători;

(16) Prin tarif de transport se înțelege atât tariful perceput pentru o legitimație de călătorie simplă, cât și tariful perceput pentru o legitimație de călătorie valabilă pentru efectuarea călătoriilor multiple, pe o anumită perioadă și distanță, de tip abonament, autorizație de călătorie sau, după caz, permis de călătorie.”

**2.** La articolul 2, alineatele (1) și (2) se modifică și vor avea următorul cuprins:

„(1) Pentru serviciile de transport feroviar public de călători care fac obiectul obligației de serviciu public, tarifele care pot fi percepute de operatorii de transport feroviar public de călători se fundamentează de către autoritatea competentă din subordinea Ministerului Transporturilor și Infrastructurii și sunt aprobate prin ordin al ministrului.

(2) Pentru serviciile publice de transport feroviar de călători de interes local care fac obiectul obligației de serviciu public de interes local, definite la art. 1, alin. (10) lit. k1) și o1) din O.U.G. nr. 12/1998, tarifele care pot fi percepute de operatorii de transport feroviar public de călători se stabilesc prin hotărâri ale autorităților deliberative ale administrației publice locale sau ale adunării generale a asociației de dezvoltare intercomunitară, după caz, pe baza principiilor generale prevăzute la art. 1.”

**3.** La articolul 2, după alineatul (2) se introduc cinci alineate noi, alineatele (21) – (25) și vor avea următorul cuprins:

„(21) Pe teritoriul fiecărei zone metropolitane, definit conform prevederilor Legii nr. 246/2022, autoritățile deliberative ale administrației publice locale sau, după caz, adunările generale ale asociațiilor de dezvoltare intercomunitară competente pot stabili alte valori ale tarifelor unice decât cele stabilite conform prevederilor art. 1, alin. (11);

(22) Suma calculată preliminat, aferentă diferenței de tarif dintre tariful stabilit de Ministerul Transporturilor și Infrastructurii conform prevederilor art. 1, alin. (11) și cel stabilit de autoritățile deliberative ale administrației publice locale sau, după caz, adunările generale ale asociațiilor de dezvoltare intercomunitară competente conform prevederilor art. 2, alin. (21) se suportă din bugetul local, în baza deconturilor lunare întocmite de către operatorii de transport feroviar public de călători și avizate de autoritatea locală competentă în domeniul obligației de serviciu public de transport feroviar de călători de interes local, stabilită conform prevederilor art. 52 din O.U.G. nr. 12/1998.

(23) Diferența de tarif acordată conform prevederilor alin. (22), în conformitate cu prevederile pct. 2 din anexa la Regulamentul (CE) nr. 1.370/2007, nu poate depăși o sumă care corespunde efectului financiar net al contractelor încheiate între autoritatea competentă din subordinea Ministerului Transporturilor și Infrastructurii și operatorii de transport feroviar public de călători sau, după caz, al contractelor încheiate între autoritățile locale competentă în domeniul obligației de serviciu public de transport feroviar de călători de interes local și operatorii de transport feroviar public de călători, calculată conform prevederilor art. 5, alin. (17) și art. 52, alin. (13) din O.U.G. nr. 12/1998.

(24) În situația în care operatorii de transport feroviar public de călători, la închiderea exercițiului financiar aferent anului curent, depășesc valoarea calculată conform prevederilor alin. (23), este obligat:

i) să restituie la bugetul local suma încasată în exces, în limita sumei diferențelor de tarif stabilite conform prevederilor alin. (22) și, după caz,

ii) să restituie la Bugetul de Stat diferența dintre suma restituită la bugetul local și totalul sumei încasate în exces.

(25) Cu respectarea principiilor prevăzute la art.2, alin. (1), tarifele stabilite prin ordin al ministrului transporturilor și infrastructurii:

a) se actualizează anual cu indicele de inflație stabilit de Institutul Național de Statistică la data de 1 octombrie; și

b) se aplică odată cu schimbarea graficului de circulație;

c) valoarea ajustată se rotunjește la cea apropiată valoare întreagă de leu sau la jumătate de leu.”

**Art. VI.** Ordonanța de urgență a Guvernului nr. 57/2011 pentru abrogarea unor poziții din anexa la Ordonanța de urgență a Guvernului nr. 36/2001 privind regimul prețurilor și tarifelor reglementate, care se stabilesc cu avizul Oficiului Concurenței, precum și pentru aprobarea unor măsuri cu privire la ajustarea tarifelor de călătorie cu metroul și de transport feroviar**,** publicată în Monitorul Oficial, Partea I, nr. 435 din 22 iunie 2011, cu modificările și completările ulterioare, se modifică și se completează după cum urmează:

**Punct unic.** La articolul II, alineatele (1) și (2), se modifică și vor avea următorul cuprins:

„(1) Tarifele de călătorie cu metroul vor fi ajustate prin ordin al ministrului transporturilor și infrastructurii, în condițiile legii.

(2) Ajustarea tarifelor de călătorie cu metroul va avea în vedere următoarele criterii:

a) raportul dintre subvenția necesară la nivelul prestațiilor cu caracter de serviciu public și subvenția alocată;

b) evoluția prețurilor la materiile prime, materiale, piese de schimb, în funcție de indicele de inflație comunicat de Institutul Național de Statistică;

c) evoluția prețurilor la energie electrică și combustibili, atât motorină, cât și uleiuri.”

**Art. VII.** Legea nr. 202/2016 privind integrarea sistemului feroviar din România în spațiul feroviar unic european, publicată în Monitorul Oficial al României, Partea I, nr. 320 din 28 august 1998, cu modificările și completările ulterioare, se modifică și se completează, după cum urmează:

**1**. La Articolul 1, alineatul (1) litera b) se modifică și va avea următorul cuprins:

„b) criteriile aplicabile eliberării, înnoirii sau modificării licențelor de transport feroviar de către Autoritatea de Siguranță Feroviară Română – ASFR, denumită în continuare A.S.F.R., destinate operatorilor de transport feroviar care sunt înființați sau urmează să fie înființați în România, stabilite în cap. III;”

**2**. La Articolul 3, punctul 6 se modifică și va avea următorul cuprins:

„6. autoritate de acordare a licențelor de transport feroviar - A.S.F.R., responsabilă cu acordarea licențelor de transport feroviar în România, în condițiile legii;”

**3.** La Articolul 16, alineatul (1) și (2) se modifică și vor avea următorul cuprins:

„**(1)** Autoritatea responsabilă cu acordarea licențelor de transport feroviar din România este A.S.F.R. înființată potrivit Ordonanței Guvernului [nr.](act:20011%20-1) 14/2023 privind reorganizarea unor instituții publice din domeniul feroviar în subordinea Ministerului Transporturilor și Infrastructurii.

(2) A.S.F.R. nu furnizează servicii de transport feroviar și este independentă de orice societate sau entitate care furnizează astfel de servicii.”

**4.** La Articolul 16, alineatul (3) litera g) se modifică și va avea următorul cuprins:

„g) întocmește anual un raport privind activitățile de licențiere desfășurate în anul precedent, pe care îl publică pe pagina proprie de internet a A.S.F.R.”

**5.** La Articolul 56, alineatul (2), litera j) și alineatul (9) se modifică și vor avea următorul cuprins:

„j) conformitatea cu cerințele, inclusiv cele privind conflictele de interese, prevăzute la art. 7-74”

(…)

(9) Consiliul Național de Supraveghere din Domeniul Feroviar cooperează îndeaproape cu A.S.F.R., în sensul prevederilor Hotărârii Guvernului nr. 108/2020 privind interoperabilitatea sistemului feroviar, precum și în sensul prezentei legi.

Aceste autorități elaborează în comun un cadru pentru schimbul de informații și pentru cooperare vizând prevenirea efectelor negative asupra concurenței sau a siguranței pe piața feroviară.

Acest cadru include un mecanism prin care Consiliul Național de Supraveghere din Domeniul Feroviar poate să furnizeze A.S.F.R. recomandări privind aspectele care ar putea afecta concurența pe piața feroviară și prin care A.S.F.R. poate să furnizeze Consiliului Național de Supraveghere din Domeniul Feroviar recomandări privind aspectele care ar putea afecta siguranța pe piața feroviară.

Fără a aduce atingere independenței vreuneia dintre autoritățile de mai sus în sfera competențelor acestora, autoritatea relevantă examinează orice astfel de recomandare înainte de adoptarea deciziilor sale.

În cazul în care autoritatea în cauză se abate de la această recomandare, aceasta va justifica motivele în cadrul deciziilor pe care le adoptă.”

**Art. VIII.** Ordonanța de urgență a Guvernului nr. 62/2016 privind înființarea Autorității pentru Reformă Feroviară, publicată în Monitorul Oficial, Partea I nr. 798 din 11 octombrie 2016, cu modificările și completările ulterioare, se modifică și se completează după cum urmează:

**1.** Articolul 2, alineatul (1) se modifică și va avea următorul cuprins:

„(1) Scopul înființării A.R.F. este de a desfășura următoarele categorii de activități:

a) stabilirea și urmărirea procesului de implementare a măsurilor necesare pentru eficientizarea și dezvoltarea rețelei de transport feroviar public de călători, de marfă de interes general și transport multimodal de interes general, pentru dezvoltarea serviciilor destinate atât navetiștilor cât și călătorilor ocazionali, prin sistemul de transport feroviar convențional și, după caz, sistemul de transport feroviar de mare viteză, astfel cum acestea rezultă din strategiile elaborate în acest sens;

b) stabilirea, derularea și implementarea, în calitate de autoritate competentă, care are înțelesul prevăzut la art. 2, lit. (b) din Regulamentul (CE) nr. 1.370/2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr. 1.191/69 și nr. 1.107/70 ale Consiliului, denumit în continuare Regulamentul (CE) nr. 1.370/2007, a măsurilor necesare:

(i) definirii și actualizării obligațiilor de serviciu public pentru asigurarea serviciilor publice de transport feroviar de călători de interes general, care au înțelesul prevăzut la art. 2, lit (e) din Regulamentul (CE) nr. 1.370/2007,

(ii) elaborării, atribuirii și implementării contractelor de servicii publice, care au înțelesul prevăzut la art. 2, lit. (i),

(iii) elaborării și fundamentării de propuneri de norme generale, care au înțelesul prevăzut la art. 2, lit. (l) din Regulamentul (CE) nr. 1.370/2007, necesare pentru implementarea obligațiilor de serviciu public pentru asigurarea serviciilor publice de transport feroviar de călători de interes general;

c) stabilirea, derularea și implementarea obligațiilor de serviciu public pentru asigurarea serviciilor publice de transport feroviar transfrontalier de călători de interes general;

d) stabilirea, derularea și implementarea, în calitate de autoritate competentă, în sensul de autoritate publică care are competența de a interveni în transportul feroviar public de marfă și multimodal în România, a măsurilor necesare:

(i) definirii și actualizării obligațiilor de serviciu public pentru asigurarea serviciilor de transport feroviar de marfă de interes general, precum și serviciilor de transport multimodal de interes general, care au înțelesul prevăzut la art. 2, lit (e) din Regulamentul (CE) nr. 1.370/2007,

(ii) elaborării, atribuirii și implementării contractelor de servicii publice, care au înțelesul prevăzut la art. 2, lit. (i),

(iii) elaborării și fundamentării de propuneri de norme generale, care au înțelesul prevăzut la art. 2, lit. (l) din Regulamentul (CE) nr. 1.370/2007, necesare pentru implementarea obligațiilor de serviciu public pentru serviciile de transport feroviar de marfă de interes general, precum și obligațiilor de serviciu public pentru serviciile de transport multimodal de interes general;

e) elaborarea, în vederea aprobării prin ordin al ministrului transporturilor și infrastructurii, a propunerilor fundamentate privind reglementările în domeniul subvenționării obligațiilor de serviciu public pentru serviciile publice de transport feroviar de călători de interes general, obligațiilor de serviciu public pentru serviciile de transport feroviar de marfă, precum și obligațiilor de serviciu public pentru serviciile de transport multimodal;

f) asigurarea alocării subvențiilor prevăzute în contractele de servicii publice, încheiate cu operatorii de transport feroviar public de călători și, după caz, operatorii de transport feroviar public de marfă:

(i) pentru a asigura o administrare eficientă a resurselor financiare alocate sectorului de transport feroviar, în limita fondurilor aprobate prin bugetul de stat,

(ii) efectuează demersurile necesare în vederea suplimentării fondurilor aprobate prin bugetul de stat în situația în care sumele alocate sunt insuficiente sau, în caz contrar, efectuează demersurile necesare diminuării, corespunzător fondurilor existente, a prestațiilor care fac obiectul contractelor de servicii publice încheiate cu acești operatori;

f) asigurarea alocării, în limita fondurilor bugetare aprobate din bugetul de stat, a sumelor necesare pentru acordarea facilităților destinate transportului public feroviar de călători, prevăzute pentru anumite categorii sociale;

g) achiziționarea și, după caz, închirierea de material rulant destinat predării, în cadrul contractelor de servicii publice atribuite conform prevederilor art. 5 din Ordonanța de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române, republicată, cu modificările și completările ulterioare, denumită în continuare O.U.G. nr. 12/1998, către operatori de transport feroviar public de călători și asigurării serviciilor publice de transport feroviar de călători de interes general, serviciilor publice de transport feroviar transfrontalier de călători de interes general și activităților de manevră feroviar;

h) acționarea în comun cu autoritățile administrației publice locale și, după caz, structurile de cooperare ale autorităților publice locale, conform prevederilor art. 44 din Legea nr. 98/2016 privind achizițiile publice, cu modificările și completările ulterioare pentru achiziționarea și, după caz, închirierea de material rulant, destinat predării, în cadrul contractelor de servicii publice atribuite conform prevederilor art. 52 din O.U.G. nr. 12/1998 către operatori de transport feroviar public de călători și asigurării serviciilor publice de transport feroviar de călători de interes local și activităților de manevră feroviar; modul de repartizare a responsabilităților se menționează în documentația de atribuire pentru contractele de achiziție publică atribuite în comun;

i) achiziționarea și, după caz, închirierea de material rulant destinat predării, în cadrul contractelor pentru implementarea obligațiilor de serviciu public pentru asigurarea serviciilor de transport feroviar de marfă de interes general, către operatori de transport feroviar public de marfă, pe baza:

(i) elaborării și actualizării strategiei de achiziționare sau închiriere, după caz, a materialului rulant necesar prestării serviciilor publice de transport feroviar public de marfă,

(ii) includerea în contractele prevăzute la lit. d) a obligațiilor operatorilor de serviciu public privind achiziționarea sau închirierea de material rulant sau a obligațiilor operatorilor de serviciu public privind modernizarea materialului rulant existent, după caz,

(iii) achiziționării sau închirierii materialului rulant prin cumpărare, inclusiv cu plata în rate, închiriere fără opțiune de cumpărare și, după caz, în leasing cu opțiune de cumpărare,

(iv) clauzelor din contractele prevăzute la lit. d) privind utilizarea în perioada de valabilitate a acestor contracte pentru realizarea obligațiilor de serviciu public contractate și privind predarea către A.R.F. la expirarea contractelor,

(v) stabilirii în contractele prevăzute la lit. d) a condițiilor de utilizare a materialului rulant,

(vi) adoptării prin hotărâre a Guvernului, la propunerea Ministerului Transporturilor și Infrastructurii, prin A.R.F., a strategiei prevăzute la pct. (i);

j) realizarea strategiilor și studiilor de specialitate în vederea identificării nevoii publice de modernizare și, după caz, conversie a unor vehicule feroviare existente în parcul propriu al operatorilor de transport feroviar public de călători sau, după caz, marfă și implementarea procedurilor necesare aprobării schemelor de ajutor de stat;

k) elaborarea și actualizarea strategiilor de modernizare a vehiculelor feroviare existente în parcul propriu al operatorilor de transport feroviar public de călători sau, după caz, marfă, în scopul alinierii la cerințele obligațiilor de serviciu public pentru asigurarea serviciilor publice de transport feroviar de călători de interes general, obligațiilor de serviciu public pentru asigurarea serviciilor publice de transport feroviar transfrontalier de călători de interes general, obligațiilor de serviciu public pentru asigurarea serviciilor de transport feroviar de marfă de interes general, precum și serviciilor de transport multimodal de interes general; strategiile sunt adoptate prin hotărâre a Guvernului, la propunerea Ministerului Transporturilor și Infrastructurii, prin A.R.F.;

l) achiziționarea și, după caz, închirierea de bunuri mobile și imobile necesare activităților de remizare, întreținere, spălare și, după caz, alimentare a materialului rulant propriu, pentru prestarea obligațiilor de serviciu public pentru asigurarea serviciilor publice de transport feroviar de călători de interes general, obligațiilor de serviciu public pentru asigurarea serviciilor publice de transport feroviar transfrontalier de călători de interes general, obligațiilor de serviciu public pentru asigurarea serviciilor de transport feroviar de marfă de interes general, precum și serviciilor de transport multimodal de interes general, pe baza:

(i) elaborării și actualizării strategiei de achiziționare sau închiriere, după caz, de bunuri mobile și imobile necesare activităților de remizare, întreținere, spălare și, după caz, alimentare a materialului rulant propriu,

(ii) achiziționării sau închirierii de bunuri mobile și imobile necesare activităților de remizare, întreținere, spălare și, după caz, alimentare a materialului rulant propriu prin cumpărare, inclusiv cu plata în rate, închiriere fără opțiune de cumpărare și, după caz, în leasing cu opțiune de cumpărare,

(iii) clauzelor din contractele prevăzute la lit. b) - d) privind utilizarea în perioada de valabilitate a acestor contracte pentru realizarea obligațiilor de serviciu public contractate și privind predarea către A.R.F. la expirarea contractelor,

(iv) stabilirii în contractele prevăzute la lit. b) - d) a condițiilor de utilizare a bunurilor mobile și imobile necesare activităților de remizare, întreținere, spălare și, după caz, alimentare a materialului rulant propriu,

(v) adoptării prin hotărâre a Guvernului, la propunerea Ministerului Transporturilor și Infrastructurii, prin A.R.F., a strategiei prevăzute la pct. (i);

m) stabilirea, implementarea și monitorizarea indicatorilor de performanță pentru prestarea serviciilor de transport public feroviar de călători, prevăzute la art. 5 din O.U.G. nr. 12/1998, și, după caz, a obligațiilor de serviciu public pentru serviciile de transport de marfă și multimodal, prevăzute la art. 11 și 51 din O.U.G. nr. 12/1998 care vor sta la baza atribuirii contractelor de servicii publice și, după caz, a unor scheme de ajutor de stat;

n) elaborarea și implementarea de programe necesare pentru eficientizarea și îmbunătățirea calității serviciilor publice prestate pentru transportul public feroviar de călători, obligațiilor de serviciu public pentru serviciile de transport de marfă și multimodal, inclusiv programe de eficientizare și restructurare destinate administratorului de infrastructură feroviară;

o) încheierea și gestionarea contractelor de servicii publice cu operatorii de transport feroviar public de călători și operatorii de transport feroviar public de marfă;

p) elaborarea și fundamentarea de reglementări în domeniul utilizării eficiente a resurselor financiare alocate programelor de întreținere destinate infrastructurii publice de transport feroviar;

q) stabilirea criteriilor pentru utilizarea eficientă a capacităților disponibile ale infrastructurii feroviare, potrivit necesităților socioeconomice existente;

r) avizarea fundamentării solicitărilor suplimentare de trase ale operatorilor care au încheiate contracte de servicii publice de transport feroviar de călători, potrivit necesităților socioeconomice survenite pe perioada de valabilitate a graficului de circulație;

s) elaborare documente de fundamentare pentru proiecte de cercetare, dezvoltare și inovare în domeniul vehiculelor și serviciilor feroviare și, după caz, pentru proiecte de investiții în infrastructuri sau bunuri feroviare de capital, de natura mijloacelor fixe, inclusiv parteneriate de tip public-privat sau, după caz, public-public;

ș) coordonare și participare la grupuri de lucru și, după caz, în echipe de implementare proiecte pentru proiecte de cercetare, dezvoltare și inovare în domeniul vehiculelor și serviciilor feroviare și, după caz, pentru proiecte de investiții în infrastructuri sau bunuri feroviare de capital, de natura mijloacelor fixe, inclusiv parteneriate de tip public-privat sau, după caz, public-public;

t) implementarea unor de proiecte de cercetare, dezvoltare și inovare în domeniul vehiculelor și serviciilor feroviare și, după caz, a unor proiecte de investiții în bunuri feroviare de capital, de natura mijloacelor fixe, inclusiv parteneriate de tip public-privat sau, după caz, public-public.”

**2.** La articolul 5, alineatele (1) și (2) se modifică și vor avea următorul cuprins:

„(1) Deciziile de reformă și dezvoltare feroviară pentru desfășurarea categoriilor de activități prevăzute la art. 2 alin. (1) lit. a) - i), l) – q) se fundamentează numai pe bază de studii de specialitate, realizate prin structurile de specialitate din cadrul A.R.F., care sunt supuse dezbaterii publice.

(2) Pentru implementarea măsurilor de reformă și dezvoltare feroviară care se referă la sectoare de transport feroviar ineficiente, președintele A.R.F. emite decizii, cu avizul prealabil al ministrului transporturilor și infrastructurii, care se publică în Monitorul Oficial al României, Partea I.”

**3**. La articolul 6, după alineatul (1) se introduc patru alineate noi, alineatul (11) - (14) și va avea următorul cuprins:

„(11) Ministerul Transporturilor și Infrastructurii, prin A.R.F.:

(a) plătește către operatorii de transport feroviar, prin bugetul reprezentând alte cheltuieli în domeniul asigurărilor și asistenței sociale, contravaloarea cheltuielilor generate de implementarea dispozițiilor scrise sau telefonice, stabilite de structurile permanente și, după caz, cu caracter temporar ale statului abilitate cu rezolvarea unor probleme complexe în regim de urgență;

(b) primește din partea operatorilor de transport feroviar documentația necesară în vederea decontării contravalorii cheltuielilor prevăzute la lit. a);

c) decontează contravaloarea cheltuielilor, cu încadrarea în limitele bugetului alocat Autorității pentru Reformă Feroviară și cu respectarea principiilor prevăzute la art. 5, alin. (16) și (17) din O.U.G. nr. 12/1998.

(12) La propunerea fundamentată a A.R.F., Ministerul Transporturilor și Infrastructurii aprobă, prin ordin al ministrului:

a) tipurile de cheltuieli acceptate la decontare prevăzute la alin. (11), lit. c) și alin. (12), lit. c);

b) natura dispozițiilor scrise, a dispozițiilor telefonice și, după caz, a problemelor complexe prevăzute la alin. (12), lit. a);

c) normele metodologice de înregistrare a dispozițiilor telefonice, prevăzute la alin. (12), lit. a).

(13) În vederea implementării prevederilor alin. (11), A.R.F. constituie, în bugetul de cheltuieli, Titlul IV. Subvenții, o rezervă, cu încadrarea în bugetul anual alocat.

(14) La propunerea fundamentată a A.R.F., Ministerul Transporturilor și Infrastructurii aprobă, în timpul anului, modificarea rezervei prevăzută la alin. (13).”

**4.** La articolul 6, alineatele (3), (31) și (6) se abrogă.

**5.** La articolul 7, alineatele (1) - (4) se modifică și vor avea următorul cuprins:

„ (1) Materialul rulant destinat transportului public feroviar de călători sau transportului public feroviar de marfă se achiziționează și, după caz, se închiriază conform prevederilor art. 5 din O.U.G. nr. 12/1998, în limita creditelor bugetare aprobate anual cu această destinație prin bugetul A.R.F.

(2) Materialul rulant se predă, conform prevederilor art. 5 din O.U.G. nr. 12/1998, operatorilor de transport feroviar public de călători și, după caz, operatorilor de transport feroviar public de marfă prin act adițional la contractele de servicii publice, pe baza criteriilor de transparență și a indicatorilor de eficiență stabiliți prin decizie a președintelui A.R.F., cu avizul Consiliului Concurenței.

(3) Materialul rulant predat de către A.R.F. se utilizează pe trasele stabilite prin contractele de servicii publice de transport feroviar de călători și, după caz, prin contractele de servicii publice de transport feroviar de marfă.

(4) Compensația serviciilor publice pentru transportul feroviar public de călători și, după caz, pentru transportul feroviar public de marfă de care beneficiază operatorii feroviari care încheie contracte de servicii publice pentru transportul feroviar public de călători și, după caz, contractele de servicii publice de transport feroviar de marfă se achită de către A.R.F. numai după ce aceștia fac dovada îndeplinirii obligațiilor stabilite în baza alin. (2), după caz, în limita fondurilor bugetare aprobate din bugetul de stat și alocate cu această destinație.”

**6.** La articolul 7, alineatul (5) se abrogă.

**7.** La articolul 8, alineatul (7) se abrogă.

**8.** La articolul 8, alineatul (8) se modifică și va avea următorul cuprins:

„(8) Personalul A.R.F. beneficiază anual de autorizații de călătorie în interes de serviciu și în interes personal pe căile ferate române, în mod gratuit, în condițiile art. 1 din Ordonanța Guvernului nr. 112/1999 privind călătoriile gratuite în interes de serviciu și în interes personal pe căile ferate române, republicată, cu modificările ulterioare conform principiilor prevăzute la art. 11, alin. (5) din Legea nr. 195/2020 privind statutul personalului feroviar. Membrii de familie ai personalului A.R.F. beneficiază anual de 24 de file de permise de călătorie pe căile ferate române conform principiilor prevăzute la art. 12 din Legea nr. 195/2020 privind statutul personalului feroviar.”

**Art. IX.** Ordonanța de urgență a Guvernului nr. 73/2019 privind siguranța feroviară publicată în Monitorul Oficial, Partea I nr. 1002 din 12 decembrie 2019 cu modificările și completările ulterioare, se modifică și se completează, după cum urmează:

**1.** La Articolul 2, după alineatul (3) se introduc două noi alineate, (4) și (5), cu următorul cuprins:

„(4) Prin excepție de la prevederile alin. (2), lit. a), prevederile art. 20 - 26 din prezenta ordonanță de urgență se aplică și pentru metrou.

(5) Regulamentul de investigare a accidentelor și a incidentelor pe căile ferate și pe rețeaua de transport cu metroul din România se aprobă prin hotărâre a guvernului, la propunerea Ministerului Transporturilor și Infrastructurii, prin Agenția de Investigare Feroviară Română – A.G.I.F.E.R.”

**2.** La Articolul 3, punctul 4 se modifică și va avea următorul cuprins:

“4. autoritate națională de siguranță - organismul național însărcinat cu atribuțiile referitoare la siguranța feroviară, în România, este Autoritatea de Siguranță Feroviară Română - ASFR, denumită în continuare A.S.F.R., înființată potrivit Ordonanței Guvernului [nr.](act:20011%20-1) 14/2023 privind reorganizarea unor instituții publice din domeniul feroviar în subordinea Ministerului Transporturilor și Infrastructurii.”

**3.** La Articolul 11, alineatele (1) și (2) se modifică și vor avea următorul cuprins:

“ (1) În sensul art. 10 alin. (5) și (6) din Directiva (UE) 2016/798, A.S.F.R. încheie acorduri de cooperare cu Agenția în conformitate cu art. 76 din Regulamentul (UE) 2016/796 privind Agenția Uniunii Europene pentru Căile Ferate și de abrogare a Regulamentului (CE) nr. 881/2004. Aceste acorduri de cooperare pot fi sub forma unor acorduri specifice sau a unor acorduri-cadru și pot implica și alte autorități naționale de siguranță din celelalte state membre. Aceste acorduri de cooperare conțin o descriere detaliată a atribuțiilor și condițiilor pentru rezultatele preconizate, a termenelor pentru realizarea acestora și a repartizării taxelor care trebuie plătite de solicitant.

(2) Acordurile de cooperare prevăzute la alin. (1) pot include acorduri de cooperare specifice în cazul rețelelor care necesită expertize tehnice specifice din punct de vedere geografic sau istoric, în vederea reducerii sarcinii administrative și a costurilor suportate de solicitant. În cazul în care aceste rețele sunt izolate de restul sistemului feroviar, acordurile de cooperare specifice pot include posibilitatea delegării atribuțiilor către A.S.F.R. atunci când acest lucru este necesar pentru a se asigura alocarea eficientă și proporțională a resurselor pentru certificare. Aceste acorduri de cooperare trebuie să fie în vigoare înainte ca Agenția să îndeplinească atribuțiile de certificare.”

**4.** La Articolul 16, alineatele (1) și (4) se modifică și vor avea următorul cuprins:

“(1) A.S.F.R. este organismul tehnic specializat al Ministerului Transporturilor și Infrastructurii, cu atribuții principale de autoritate națională de siguranță și de licențiere pentru transportul feroviar și cu metroul, de certificare și autorizare de siguranță, autorizare și, după caz, atestare personal, supraveghere în domeniul feroviar și transport cu metroul, de autorizare a liniilor ferate industriale. În conformitate cu prevederile art. 13, alin. (2) și (3) din Ordonanța Guvernului nr. 19/1997 privind transporturile, republicată, cu modificările și completările ulterioare, Ministerul Transporturilor și Infrastructurii stabilește, prin ordin al ministrului transporturilor și infrastructurii, alte atribuții. A.S.F.R. este independentă, în ceea ce privește organizarea, structura juridică și procesul decizional, de orice operator de transport feroviar, administrator de infrastructură feroviară, solicitant sau entitate contractantă și de orice entitate care atribuie contracte de servicii publice.

(...)

(4) Conducerea A.S.F.R.:

a) este exercitată de un director general și un consiliu de conducere format din 5 persoane, dintre care unul este directorul general, care exercită și funcția de președinte al consiliului, și ceilalți sunt numiți în conformitate cu prevederile art. 16, alin. (6);

b) este numită prin ordin al ministrului transporturilor și infrastructurii, în condițiile legii.”

**5.** La Articolul 16, după alineatul (4) se introduc trei alineate noi, alineatele (5) – (7) și vor avea următorul cuprins:

„(5) Condițiilede selecție ale directorului general al A.S.F.R., în conformitate cu principiile stabilite la art. 6 din Regulamentul delegat (UE) 2018/761 al Comisiei din 16 februarie 2018 de stabilire a metodelor comune de siguranță pentru supravegherea de către autoritățile naționale de siguranță după eliberarea unui certificat unic de siguranță sau a unei autorizații de siguranță în conformitate cu Directiva (UE) 2016/798 a Parlamentului European și a Consiliului și de abrogare a Regulamentului (UE) nr. 1077/2012 al Comisiei, cu modificările și completările ulterioare, denumit în continuare Regulamentul delegat (UE) 2018/761, sunt următoarele:

a) cunoașterea cadrului de reglementare relevant, astfel cum se aplică supravegherii;

b) cunoștințe privind funcționarea sistemului feroviar;

c) un nivel adecvat de analiză critică;

d) experiență în supravegherea unui sistem de management al siguranței sau similar din sectorul feroviar ori a unui sistem de management al siguranței dintr-un sector cu provocări operaționale și tehnice echivalente;

e) cunoștințe și experiență în ceea ce privește competențele de intervievare;

f) competențe de rezolvare a problemelor, de comunicare și de lucru în echipă.

g) are experiență profesională și de conducere de cel puțin 5 ani, a unor organizații de drept public sau privat și, după caz, structuri de conducere organizate la nivel de direcție sau direcție generală, în domeniile de competență ale A.S.F.R. prevăzute la alin. (1);

h) nu se află într-o situație de incompatibilitate și/sau conflict de interese.

(6) Condițiilede selecție ale membrilor consiliului de conducere al A.S.F.R. sunt următoarele:

a) un membru a absolvit studii superioare de lungă durată cu specializarea în domeniul științelor economice, dovedite cu diplomă de licență;

b) un membru a absolvit studii superioare de lungă durată cu specializarea în domeniul științelor juridice, dovedite cu diplomă de licență;

c) doi membri sunt selectați conform principiilor stabilite la art. 6 din Regulamentul delegat (UE) 2018/761:

(i) cunoașterea cadrului de reglementare relevant, astfel cum se aplică supravegherii;

(ii) cunoștințe privind funcționarea sistemului feroviar;

(iii) un nivel adecvat de analiză critică;

(iv) experiență în supravegherea unui sistem de management al siguranței sau similar din sectorul feroviar ori a unui sistem de management al siguranței dintr-un sector cu provocări operaționale și tehnice echivalente;

(v) cunoștințe și experiență în ceea ce privește competențele de intervievare;

(vi) competențe de rezolvare a problemelor, de comunicare și de lucru în echipă.

d) au experiență profesională și de conducere, a unor organizații de drept public sau privat și, după caz, structuri de conducere organizate la nivel de direcție sau direcție generală, de cel puțin 5 ani în domeniile de competență ale A.S.F.R. prevăzute la alin. (1), ;

c) nu se află într-o situație de incompatibilitate și/sau conflict de interese.

(7) Indemnizația brută lunară a fiecărui membru al consiliului de conducere al A.S.F.R. este în cuantum de 20% din venitul brut lunar al directorului general.

(8) Sunt considerate în stare de incompatibilitate și/sau conflict de interese, prevăzute la alin. (5) și (6), persoanele care exercită simultan următoarele funcții:

a) membru al consiliului de administrație al administratorului infrastructurii și membru al consiliului de administrație al unui operator de transport feroviar;

b) persoană responsabilă cu luarea deciziilor privind funcțiile esențiale ale administratorului infrastructurii și membru al adunării generale a acționarilor/consiliului de administrație al unui operator de transport feroviar;

c) membru al adunării generale a acționarilor a administratorului infrastructurii și membru al adunării generale a acționarilor a unui operator de transport feroviar;

d) membru al consiliului de administrație al administratorului infrastructurii și membru al adunării generale a acționarilor a unui operator de transport feroviar;

e) membru al adunării generale a acționarilor a administratorului infrastructurii și membru al consiliului de administrație al unui operator de transport feroviar;

f) membru al adunării generale a acționarilor/consiliului de administrație al administratorului infrastructurii și ca director al unui operator de transport feroviar.”

**6.** La Articolul 18, alineatul (3) se modifică și va avea următorul cuprins:

„(3) În procesul elaborării cadrului de reglementare național, A.S.F.R. consultă toți factorii implicați și părțile interesate, inclusiv administratorul de infrastructură, operatorii de transport feroviar, producătorii și furnizorii de întreținere, utilizatorii și reprezentanții personalului, conform Regulamentului cadru de organizare și funcționare a A.S.F.R., prevăzut în anexa la Hotărârea Guvernului nr. 309/2023 privind organizarea și funcționarea Autorității de Siguranță Feroviară Română – ASFR.”

**7.** Articolul 19 se modifică și va avea următorul cuprins:

“19. A.S.F.R. publică pe pagina proprie de internet un raport anual privind activitățile desfășurate în anul precedent, pe care îl transmite Agenției până la 30 septembrie. Raportul cuprinde informații privind:

a) dezvoltarea siguranței feroviare, inclusiv o inventariere la nivelul României a I.S.C., în conformitate cu art. 5 alin. (1);

b) modificări importante ale legislației și reglementărilor privind siguranța feroviară;

c) dezvoltarea certificării de siguranță și a autorizării de siguranță;

d) rezultate și experiență referitoare la supravegherea administratorului de infrastructură și a operatorilor de transport feroviar, inclusiv numărul și rezultatul inspecțiilor și al auditurilor;

e) derogările care au fost acordate în conformitate cu art. 15;

f) experiența operatorilor de transport feroviar și a administratorului de infrastructură cu privire la aplicarea M.S.C. relevante.”

**8.** Articolul 27 se abrogă.

**9.** Articolul 28 se abrogă.

**10.** La Articolul 29, alineatul (2) , lit. d) se modifică și va avea următorul cuprins:

„d) nepublicarea pe pagina proprie de internet a A.S.F.R. a raportului anual privind activitățile desfășurate în anul precedent conform prevederilor art. 19, cu amendă de la 10.000 lei la 20.000 lei;“

**11** . La articolul 29, alineatul (4) se modifică și va avea următorul cuprins:

„(4) Prin derogare de la dispozițiile art. 28 alin. (1) din Ordonanța Guvernului nr. 2/2001 privind regimul juridic al contravențiilor, cu modificările și completările ulterioare, contravenientul poate achita, pe loc sau în termen de cel mult 15 zile de la data încheierii procesului-verbal ori, după caz, de la data comunicării acestuia, jumătate din minimul amenzii prevăzute la alin. (2), agentul constatator făcând mențiune despre această posibilitate în procesul-verbal.“

**Art. X.** La data publicării prezentei ordonanțe în Monitorul Oficial al României, Partea I, se abrogă prevederile articolului 17 din Hotărârea Guvernului nr. 1453 din 8 decembrie 2022 pentru aprobarea contractelor de servicii publice pentru perioada decembrie 2022-11 decembrie 2032 în transportul feroviar public de călători, stabilirea unor condiționalități pentru Autoritatea pentru Reformă Feroviară, operatorii de transport feroviar și Compania Națională de Căi Ferate “C.F.R.” - S.A., în vederea implementării obligațiilor de serviciu public feroviar din România, precum și pentru aprobarea metodologiilor de predare în cadrul contractelor de servicii publice cu atribuire directă a materialului rulant feroviar achiziționat cu fonduri europene, publicată în Monitorul Oficial, Partea I nr. 1185 din 09 decembrie 2022.

**Art. XI.** În termen de 60 de zile de la intrarea în vigoare a prezentei ordonanțe, Ministerul Transporturilor și Infrastructurii vor supune adoptării Guvernului propunerile de hotărâri prevăzute la art. I, pct. 14, alin. (11), art. III, pct. 3, art. 136, alin. (11).

**Art. XII.** În termen de 30 de zile de la intrarea în vigoare a hotărârii guvernului prevăzută la art. XI, Autoritatea pentru Reformă Feroviară elaborează propunerile de caiete de sarcini și de contracte de servicii cu publice, prevăzute la art. I, pct. 15, alin. (12).

**Art. XIII.** Prevederile art. II intră în vigoare la data de 1 ianuarie 2024.

**Art. XIV.** În termen de 60 de zile de la intrarea în vigoare a prezentei ordonanțe, Autoritatea pentru Reformă Feroviară va supune adoptării ministrului transporturilor și infrastructurii propunerile de ordine prevăzute la art. II, pct. 7, alin. (5), (7) și (8) și art. V, pct. 1, alin. (11).

**Art. XV.** În aplicarea dispozițiilor art. III, pct. 3, art. 136 alin. (1), lit. a), până la organizarea concursului de proiecte de management, conducerea Muzeului C.F.R. este asigurată de către un manager interimar, desemnat prin ordin al ministrului transporturilor și infrastructurii, în cel mult 10 zile de la data intrării în vigoare a prezentei ordonanțe de urgență, cu respectarea dispozițiilor legale în materie.

**Art. XVI.** În termen de 60 de zile de la data publicării în Monitorul Oficial al României, Partea I, a prezentei ordonanțe:

1. se emite ordinul ministrului transporturilor și infrastructurii prevăzut la art. III, pct. 3, art. 136, alin.(2);

2. intră în vigoare contravențiile și sancțiunile prevăzute la art. IV, pct. 16.

**Art. XVII.** Contravențiile și sancțiunile prevăzute la art. IX, pct. 10, intră în vigoare în termen de 30 de zile de la data publicării în Monitorul Oficial al României, Partea I, a prezentei ordonanțe.

**Art. XVIII.** La data intrăriiîn vigoare a prezentei ordonanțe, Legea nr. 244/2018 pentru înființarea Centrului Muzeal al Locomotivelor, publicată în Monitorul Oficial al României, Partea I, nr. 919 din 31 octombrie 2018, se abrogă.

**PRIM - MINISTRU**

**ION-MARCEL CIOLACU**